qundao/data-zh-poetry huggingface dataset:
麻姑山詩·三清殿西廡見穆質題名石刻
作者：呂南公
朝代：宋

香像壞已久，虛名在金石。
深知無窮傳，須以託文墨。
穆卿剛直者，公論觸權戚。
至於禍福間，亦有隨俗迹。
端知守財虜，倚此銷罪慝。
秪今蚩蚩流，持論能引掖。
憑誰致我語，解彼蚩蚩惑。
欲慕穆卿賢，當充穆卿德。
區區建香像，是乃卿瑕讁。
用此而希卿，何殊以耳食。
麻姑山詩·三門橋望五星峰
作者：呂南公
朝代：宋

弄水石橋西，退蔭百尺松。
看山同羽人，初問五星峰。
爲我袖手指，當前秀蒙籠。
平排五青尖，似拱寥陽宮。
自外雖峛崺，其高莫能同。
固知天下名，有以形類通。
不然天精緯，詎或聚此中。
他山岡阜名，頓拔亦俊雄。
民耕牛羊踐，稱謂誰與宗。
維此古洞府，羣仙屢從容。
烟霞庇草木，題號更峻崇。
融結俱土石，靈凡異遭蒙。
想當有初物，豈自知所從。
嗟嗟蓬蓽士，何用羨帝公。
麻姑山詩·上葛仙壇
作者：呂南公
朝代：宋

南峰枕崇坂，逕路荆榛稠。
遺壇在其巔，名爲仙翁留。
石角已剝泐，林芳自春秋。
誰無骨中塵，來繼沖霄遊。
麻姑山詩·上齊雲峰
作者：呂南公
朝代：宋

人言此峰峻，謂與浮雲齊。
浮雲雖滿空，勢自有高低。
驚名不察實，世論所以迷。
爲君上峰頭，曠望窮東西。
杳繚城下澗，遥遥線環堤。
人烟衆邑屋，蒙密亂町畦。
想彼平地眠，仰如遇昏雞。
應論峰頭人，已盡天路梯。
古士說高廣，中州扺倉稊。
豈嘗駭嶔岑，隘若坐一閨。
安得千尺翼，翻身逐飛霓。
扶搖過丹山，飽聽鳴鳳嘶。
麻姑山詩·入丹霞洞
作者：呂南公
朝代：宋

霞光滿西山，古洞在其下。
石老只嵌空，泉寒亦飛瀉。
有居容冠褐，無路縱車馬。
遊人務周徧，强往不敢捨。
森森南榮樹，飄葉撲香灺。
過盡去來人，誰爲愛閒者。
麻姑山詩·出山有感
作者：呂南公
朝代：宋

偶隨愛山客，亦賦看山詩。
方爲昔日登，又作今日歸。
勞生竟何有，清賞不可期。
故慚康樂侯，萬里窮攀躋。
麻姑山詩·初入東麓嶺路
作者：呂南公
朝代：宋

調笑背南關，虛徐夢榛梗。
稍窮田上路，一驀雲間嶺。
身高氣漸逸，步疾神方騁。
傾蓋歎紅塵，滿身松檜影。
麻姑山詩·問玳瑁石所出
作者：呂南公
朝代：宋

陂陀土中石，含彩若龜貝。
伊誰攻取之，傳玩詫奇怪。
山家厭搜鑿，養草事蔽蓋。
閒名偶流聞，尚自困酬對。
咨嗟人間世，豈直文爲害。
大有可用姿，難能免侵敗。
他山石不美，粗雜等頑塊。
奈何亦爭求，爛漫入磨扢。
情知既有物，順以除惡愛。
不然悠悠生，孰在形器外。
麻姑山詩·宿仙都觀
作者：呂南公
朝代：宋

仙山古秀拔，百里見遭匝。
樓殿出其中，鼓鐘日鏜鞳。
𠴳𠴳雲間鶴，下取芝菌噆。
道人鋤藥歸，月色滿畚鍤。
夜眠依松檻，清思逼睡榻。
起詠步虛聲，傾觴煮蔬甲。
事有屬外念，寄之以評商。
何由使我心，浩浩上羲皇。
麻姑山詩·尋鍊丹井
作者：呂南公
朝代：宋

何年鍊金丹，舊井穴田腹。
飛昇誰羽翼，腐盡貪人肉。
幽草蘸寒泉，田禽時下浴。
麻姑山詩·息羽駕亭下
作者：呂南公
朝代：宋

仙官不日見，羽駕今誰識。
漫向嶺松陰，掀掀對名額。
蓬萊旌節到，夜半麟羞擗。
簫韵沸寒空，山人初鼾息。
麻姑山詩·望秦人峰
作者：呂南公
朝代：宋

此地去秦中，贏糧每三月。
秦人不厭遠，期以一死脫。
何言幸可數，久竟各存活。
得非潜逃心，世愛多洗割。
迥然深林嶺，雲氣長不滅。
避俗可成仙，斯言蓋疏闊。
余來翠峰地，把酒望深樾。
不見雲霞身，山禽但驚聒。
麻姑山詩·殿後七星杉
作者：呂南公
朝代：宋

巖巖寥陽殿，東有蔽牛杉。
下無蘿薜拘，上有雲霧參。
靈根不納老，秀色長如天。
已據烟霞都，更带星斗銜。
成名在圖籍，匠手安得芟。
由來非自謀，時值本不凡。
鸞鶴豈無侶，棲翔倚䰐鬖。
詎知高古林，大用有所堪。
麻姑山詩·無爲閣見楊傑記仙都花
作者：呂南公
朝代：宋

山風吹春來，仙花靚如面。
芳馨豈不美，俗耳未肯賤。
吾聞西州地，薪以牡丹爨。
何嫌此中花，開落無人看。
麻姑山詩·至憩車亭
作者：呂南公
朝代：宋

東岡十里險，游客未嘗畏。
競愛仙都名，豈知林下意。
道人亦良苦，冠簡日延遲。
漸近金龍潭，軒車且停憩。
麻姑山詩·至瀑布崖前
作者：呂南公
朝代：宋

忽過亂峰曲，隔林聞水聲。
止車問樵夫，知是飛瀑鳴。
下步入幽徑，蕭然覓澎渹。
仰看百尺崖，倒瀉霜雪明。
乍近骨肉健，久留毛髮驚。
疑身是雷仙，滿耳鼓不停。
六月地赤渴，平川露乾汀。
此源一何長，奔注常淫盈。
利澤固不淺，邦人昧嗟矜。
徒聞晏豫時，相與憐凄清。
麻姑山詩·至碧蓮池
作者：呂南公
朝代：宋

青紅變芙蓉，各是天然色。
時情苦賤眼，每歎今非昔。
人心與物態，自古有更易。
只使碧蓮開，游人果何得。
麻姑山詩·觀虎跑泉
作者：呂南公
朝代：宋

名山一境鎮，水土本深厚。
誰令虎來跑，應爪泉飛透。
吾知變化物，持氣異羣畜。
慚愧剛猛身，堂堂負文繡。
仙鄉既遊歷，不忍無所就。
怒掌發靈蹤，山祇助噴溜。
乾坤任陳故，稱號長芬富。
歎息泯泯人，平生不如獸。
麻姑山詩·觀金龍潭
作者：呂南公
朝代：宋

鳴泉潄石出，湍壓東崖落。
嶮石困衝撞，穿中若深鑊。
轟如怒雷鬭，清響振林薄。
行人每驚窺，心骨共矍索。
傳言天寶帝，龍以黄金作。
并投白玉簡，敕使臨淵壑。
應雲啟靈祉，可不憂旱虐。
豈思嵯峨間，雨霧長所託。
寧須藏象物，乃以致滂博。
茫茫八紘內，至理參冥漠。
祈禳有舊文，千載引穿鑿。
揚雄去不返，董相誣難削。
勿怪洞中雲，陰森護纖蠖。
麻姑山詩·謁真君殿
作者：呂南公
朝代：宋

稽首香案下，索火續新烟。
徘徊想功行，緬盡千載前。
念昔魏晉間，士流罕身全。
高人樂遺世，學者習虛玄。
往往迷至道，琅琅漫清言。
真君當此時，豈以口吻賢。
獨持濟衆術，敢論名後先。
陰隲竟感格，飛昇遂聯翩。
嚴嚴白玉京，侍從皆羣仙。
舊宅入祀典，列祠更他巔。
平生豈有意，德在名自傳。
浩浩一氣游，蕭蕭諸象專。
孰能知真君，庸俗但告虔。
麻姑山詩·讀李邕天師碣文
作者：呂南公
朝代：宋

騰騰六尺碣，標置羽客墳。
龜螭尚堅完，字畫稍破分。
道士惜故物，編扶使長存。
前已三百年，後當幾何春。
昔誦八哀詠，頗推李邕文。
披襟喜此逢，再讀目愈昏。
道固難洞達，辭猶不雄渾。
豈殊沸鳴蛙，見謂鼓吹繁。
惜哉開元盛，乃乏史筆人。
復疑少陵翁，賞識或失真。
凡例竟何有，占招僅成言。
當時干謁兒，誤聽一走門。
富貴世所擅，文章我知論。
忼慨韓柳思，不返撰述魂。
麻姑山詩·遊流杯池
作者：呂南公
朝代：宋

靈仙心無累，會合祗偶然。
當時玉酒杯，放曠隨清漣。
不知枯池上，遂有無窮傳。
麻姑山詩·過忘歸橋
作者：呂南公
朝代：宋

朱欄跨略彴，孤絕東山口。
不見客忘歸，華標字如斗。
軒軒六龍轡，不醉雲間酒。
何以贈遊人，松聲雜鳴溜。
麻姑山詩·道法堂檢點三帝御書
作者：呂南公
朝代：宋

日脚退前楹，崇堂豁明凈。
縑緗出百函，翰墨睹三聖。
舒張溢牆壁，燦爛累籤㡠。
鸞龍交飛翻，金石避堅硬。
毫無半分弱，大至袤丈勁。
真行體兼精，篆籀法畢正。
篇章入題寫，作者一何幸。
偉哉天縱能，豈謂學成性。
名山徧藏蓄，終古得輝映。
墨客徒醉心，黄冠荷覃慶。
嘗思八世主，覆燾足仁政。
詩書所敷揚，乃獨蔑此命。
將非史官略，紀敘非盡併。
不然天日資，肯特記名姓。
或應淳古治，不以餘藝競。
膚淺難考評，隨羣但稱盛。
麻姑道中
作者：呂南公
朝代：宋

山翁種樹不差擇，桃李無窮雜松柏。
風吹陽和入芳根，萬白千紅映蒼碧。
猴藏鳥啄人恣窺，桃李實熟無完枝。
由來未可論堅脆，松柏材成斧斤至。
黄九游河州
作者：呂南公
朝代：宋

黄河東背賀蘭山，迴望塵沙萬里寬。
土地久傳戎種姓，人民還笑漢衣冠。
軍中意氣誰先得，史上功名我慣看。
何日歸來談將略，轉吾愁面入忻懽。
黄茅行
作者：呂南公
朝代：宋

黄茅颯颯天垂雺，夜宿野亭行旅共。
看看燈火問他鄉，聽說艱虞各悲痛。
早年轉貨河東北，亦熟淄青涉梁宋。
民生富裕利源寬，所至如家忘勒鞚。
晚來凶札作饑饉，首尾七春荒播種。
已知人物俱流亡，秖有室廬齊歇空。
迴旋却走嚮淮浙，併值紛紛歎饑凍。
積屍狼籍臭相兼，無異爛魚藏暑甕。
去秋關陝穀將稔，踐嚼忽驚黄鼠衆。
正憂飛輓負洮岷，敢論倉箱稀食用。
昨聞王師又南伐，熊羆十萬臨諸洞。
荆潭五嶺皆宿兵，日費千金誰運送。
閩州旁助早成乏，何况匹夫圖竊弄。
三川迢遞未得歸，懸想詎能餘賦貢。
獨稱江國久豐足，游歷如今愁更重。
旱傷水剝疫癘頻，何處商廛猶佚縱。
囷京少食但蕭屑，寇盜乘虛還扇動。
一宵此地漫安身，萬里故園難入夢。
喓喓雞唱侵枕脚，淡淡曉光穿屋縫。
去矣東西勿復言，文臣方獻昇平頌。
梅林分韵得愛字
作者：呂及之
朝代：宋

去城十里南郊外，突兀老梅餘十輩。
玉雪爲骨冰爲魂，氣象不與凡木對。
我來窮冬煙雨晦，把酒從公對公酹。
人言此實升廟堂，埋沒荒村今幾歲。
清芳不爲無人改，捐棄何妨本根在。
瑰章妙語今得公，國色天香真有待。
歸路從公巾倒戴，俗物污人非所愛。
我公行向日邊歸，此段風流入圖繪。
九鎖山十詠·丹泉
作者：呂同老
朝代：宋

觱沸檻外泉，遠出天柱陽。
清音映空谷，潜波渙寒塘。
昔人養靈芝，長年此山旁。
金骨換玉髓，素虬朝紫皇。
尚餘浴丹池，神光透扶桑。
蓬萊幾揚塵，茲泉日泱泱。
我願滌世紛，朗詠三元章。
手持北斗杓，下酌流霞漿。
九鎖山十詠·仙跡巖
作者：呂同老
朝代：宋

嬴秦亂天綱，猛志凌海水。
長驅萬山石，鞭策無遠邇。
餘威及茲地，夜半走百鬼。
仙人惜靈宮，一怒俱披靡。
巉然斷崖上，遺迹俯清泚。
溪聲助叱咤，野蘚避冠履。
茲事三千年，孰决非與是。
摩挲蒼玉紋，俛仰求至理。
九鎖山十詠·來賢巖
作者：呂同老
朝代：宋

昔賢所游地，道路行逶迤。
中分山腰半，倒插石脚危。
公生元祐時，名與日月垂。
至今草木間，英氣光離離。
我行得遺迹，釃酒興遐思。
天風豁然至，吹落瓊琚辭。
不惜古人遠，但嗟我生遲。
安得五雲表，一假黄鶴騎。
九鎖山十詠·大滌洞
作者：呂同老
朝代：宋

巍巍元蓋天，巖穴閟仙宅。
別戶穿虛明，層輝蕩空碧。
神鼓振玉音，丹崖落瓊液。
深通潜龍井，外障隔凡石。
緬懷元同翁，於焉此棲息。
華陽與林屋，隧道從所適。
我來茲山中，偶值肥遁跡。
靈草未易逢，翩翩飛鼠白。
九鎖山十詠·棲真洞
作者：呂同老
朝代：宋

殊庭天柱西，微逕羅荆棘。
驅車谷口亭，清氣已迫人。
元鎖爲我開，靈關豈無津。
棋枰儼遺局，乳蓋垂空輪。
側聞千載前，住此多隠淪。
冥翳不可識，抱朴終成真。
仙凡自有分，喧寂難並陳。
歎息取歸路，吾猶濕囂塵。
九鎖山十詠·石壁
作者：呂同老
朝代：宋

清飈吹衣裳，縹緲淩層巔。
玲瓏峭壁下，杖策窮迴旋。
名圖謝模寫，大巧無雕鎸。
窅如晴雲影，靄靄行青天。
飄如水風會，微瀾起平川。
石崖前蔽虧，勝事惜未全。
吾將運真宰，疏鑿成坦然。
結茅此山阿，長吟伴飛仙。
九鎖山十詠·翠蛟亭
作者：呂同老
朝代：宋

洄洑古澗深，蜿蜒層湍壯。
長年蓄飛泉，一决起豪宕。
高有百尺松，蓊鬰蔽青障。
下有荇與萍，翠色映空曠。
恍如千丈虬，窮壑潜異狀。
忽乘風雲會，奮迅九天上。
尚想玉堂仙，妙思發雄放。
醉持白芙蕖，乘流動清唱。
九鎖山十詠·蛻龍洞
作者：呂同老
朝代：宋

蒼山下孱顔，中有神龍棲。
神龍眇何許，一水涵清溪。
深藏巖壑古，迥破風煙低。
當其未蛻時，幽隠漫塵泥。
既蛻頭角成，霄漢參雲霓。
回顧昔所蟠，陳迹亦已迷。
況我後來人，危磴重攀躋。
四顧但絕壁，叢篠風淒淒。
九鎖山十詠·雲根石
作者：呂同老
朝代：宋

吾聞泰山雲，觸石無不至。
如何茲山中，有石象雲氣。
仙人事狡獪，幻化翻手易。
鱗鱗作薈蔚，冉冉湧蒼翠。
清分澗水流，幽映林木邃。
已逃蒼狗變，長見玉芝瑞。
九鎖山十詠·鳴鳳洞
作者：呂同老
朝代：宋

連峰路塸堮，幽洞摩蒼穹。
石門松蘿隘，傴僂趨兒童。
泠泠太古泉，環珮聲丁東。
相傳吳越年，威鳳翔其中。
後來山中人，盛事誇無窮。
我疑王者瑞，豈預霸業雄。
元化有淪忽，世道多汙隆。
何時鳴朝陽，遥問山上桐。
天香
作者：呂同老
朝代：宋

冰片熔肌，水沈換骨，蜿蜒夢斷瑤島。翦碎腥雲，杵勻枯沫，妙手製成翻巧。金篝候火，無似有、微薰初好。簾影垂風不動，屏深護春宜小。殘梅舞紅褪了。佩珠寒、滿懷清峭。幾度酒餘重省，舊愁多少。荀令風流未減，怎奈向飄零賦情老。待寄相思，仙山路杳。
桂枝香
作者：呂同老
朝代：宋

松江岸側。正亂葉墜紅，殘浪收碧。猶記燈寒暗聚，籪疏輕入。休嫌郭索尊前笑，且開顏、共傾芳液。翠橙絲霧，玉蔥浣雪，嫩黃初擘。自那日、新詩換得。又幾度相逢，落潮秋色。常是籬邊早菊，慰渠岑寂。如今謾有江山興，更誰憐、草泥蹤跡。但將身世，浮沈醉鄉，舊遊休憶。
題高房山夜山圖
作者：呂同老
朝代：宋

我昔絕江看吳山，朝光正落山水間。
金波遠自海門入，翠嵐高插扶桑殷。
安知璚樓有夜景，明月蒼茫墮清影。
李侯勝賞高侯筆，展卷一時如夢醒。
龍泉寺納凉
作者：呂同老
朝代：宋

靡靡市廛盡，杳杳泉石閑。
灌木蔽榛莽，爽籟彌空山。
飛甍納餘輝，丹雘粲以繁。
巍然青蓮宮，俯此碧玉闌。
化人淡無爲，趺坐觀塵寰。
支郎杳不逢，玄蟬噪其間。
昔賢憩游地，眢井潜龍蟠。
詠歌之所傳，百世猶不刊。
我生悅超曠，危磴重躋攀。
歸隠諒未能，溯風發長歎。
梅林分韵得作字
作者：呂商隠
朝代：宋

一樹知獨秀，十里方出郭。
江流浩清冷，露氣凝淒薄。
胡爲此行色，疲馬外踴躍。
玄冥正擅令，植物困摇落。
喜見南北枝，粲然秀冰壑。
千林色輝映，百畝香旁礴。
首破春風荒，獨傲清雪虐。
坐令芳信傳，芬菲到羣萼。
如一君子信，茹連俱有託。
相期飲此意，浩蕩放杯酌。
更應護攀折，嘉實須若若。
終收調鼎功，傅巖真可作。
持問縉雲老，一尊笑相酢。
送程給事知越州
作者：呂嘉問
朝代：宋

朱方藩牧寄非輕，故輟中朝近侍行。
黼帳暫違簪筆對，錦衣初喜遇家榮。
前臨使宅千山秀，俯視隄封一水橫。
第恐急賢嚴召節，不容選勝遍江城。
春陰
作者：呂夏卿
朝代：宋

海棠陰淺日黄昏，畫閣輕寒繡被溫。
春夢醒來能記否，賣花聲過忽開門。
謁張相公祠
作者：呂夏卿
朝代：宋

天以伊皋生百越，力回堯舜作開元。
波濤漏網魚龍活，日月無光螮蝀昏。
一自漁陽鼙鼓起，九重方憶老臣存。
送程給事知越州
作者：呂大忠
朝代：宋

飛詔平明走玉珂，夕郎持節越山阿。
西風旗鼓催行色，南國蓴鱸助醉歌。
鄰寇未銷謀可爾，部氓猶困政如何。
番禺今得長城利，推此求功曲突多。
句
作者：呂大有
朝代：宋

范雎才拊穰侯背，蔡澤聞之又入秦。
克己
作者：呂大臨
朝代：宋

克己功夫未肯加，吝驕封閉縮如蝸。
試于清夜深思省，剖破藩籬即大家。
北郊
作者：呂大臨
朝代：宋

村北磽田久廢耕，試投嘉穀望秋成。
天時地力難前料，萬粒須期一粒生。
南溪淡真閣閒望
作者：呂大臨
朝代：宋

欄外溪光溪外峰，重重平遠杳連空。
長將兩眼安高處，擾擾都歸俯視中。
寒食道中
作者：呂大臨
朝代：宋

漠漠雲濃陰欲墜，迢迢遠路馬行遲。
春風境界無邊畔，花下遊人恐未知。
探春
作者：呂大臨
朝代：宋

搖曳風頭欲振枯，柳梢垂髮不勝梳。
從來輕薄纔先發，誰記秋霜墜葉初。
效堯夫體寄仲兄
作者：呂大臨
朝代：宋

治非知務功何有，見必先幾義始精。
飯放不應論齒决，水來安可病渠成。
高才况自當名世，大業終期至太平。
可惜良時難再得，東山應不負蒼生。
春靜
作者：呂大臨
朝代：宋

花氣自來深戶裏，鳥聲長在遠林中。
班班葉影垂新蔭，曳曳絲光入素空。
禮
作者：呂大臨
朝代：宋

禮儀三百復三千，酬酢天機理必然。
寒即加衣饑即食，孰爲末後孰爲先。
經筵大雪不罷講·其一
作者：呂大臨
朝代：宋

水晶宮殿玉花零，點綴宮槐卧素屏。
特敕下簾延墨客，不因風雪廢談經。
經筵大雪不罷講·其二
作者：呂大臨
朝代：宋

强記師承道古先，無窮新意出塵編。
一言有補天顔動，全勝三軍賀凱旋。
藍田
作者：呂大臨
朝代：宋

背負肩任幾百斤，山蹊寸進僅容身。
先難後獲應如是，重愧端居飽食人。
送劉戶曹
作者：呂大臨
朝代：宋

學如元凱方成癖，文似相如反類俳。
獨立孔門無一事，惟傳顔氏得心齋。
曾點
作者：呂大鈞
朝代：宋

函丈從容問且酬，展才無不至諸侯。
可憐曾點推嗚瑟，獨對春風詠不休。
句·其一
作者：呂大防
朝代：宋

天倉三十六，寒擁翠微宮。
句·其三
作者：呂大防
朝代：宋

樹向仙山老，枝經漢水燔。
句·其二
作者：呂大防
朝代：宋

巖暉萬古照，泉漏六時飛。
和母同州丁巳吟
作者：呂大防
朝代：宋

行高名並美，命否數皆殂。
嗟爾百君子，賢哉二丈夫。
世方敦薄俗，誰復距虛無。
望道咸瞠若，脩梁遽壞乎。
密章燔漢綬，環絰泣秦儒。
頼有諸良友，能令紹不孤。
幸太學倡和
作者：呂大防
朝代：宋

清曉金輿出建章，祠宮轉仗指虞庠。
三千逢掖裾如雪，十萬勾陳錦作行。
再拜新儀瞻魯聖，一篇古訓贊周王。
崇儒盛世無云補，扈蹕空慚集論堂。
萬里橋
作者：呂大防
朝代：宋

萬里橋西萬里亭，錦江春漲與隄平。
拏舟直入修篁裏，坐聽風湍澈骨清。
西園辨蘭亭
作者：呂大防
朝代：宋

手種叢蘭對小亭，辛勤爲訪正嘉名。
終身佩服騷人宅，舉國傳香楚子城。
削玉紫芽凌臘雪，貫珠紅露綴春英。
若非郢客相開示，幾被方言誤一生。
送朱壽昌迎母東歸
作者：呂大防
朝代：宋

去年謫守豫章南，楚岸方舟鷁首銜。
君便得親誇綵服，我方違養苦征帆。
春來重到青山郭，膝下同榮□綺衫。
尤愛中條更相類，板輿時可到西巖。
飛赴山
作者：呂大防
朝代：宋

最勝西峰下，林梢四望亭。
江山觀掌握，梁益布丹青。
題武夷·其一
作者：呂天澤
朝代：宋

書林追慕紫陽翁，出入嘗沾教雨中。
緬仰高山難企及，大開茅塞逕能通。
題武夷·其三
作者：呂天澤
朝代：宋

南北相看一嶺分，長懷欲謁武夷君。
箇中果隠神仙客，握手交談迥不群。
題武夷·其二
作者：呂天澤
朝代：宋

乘興來尋杜使君，亂山矗矗白雲深。
武夷仙子能知己，謾寫新詩訴此心。
乾明院讓道人房與朱仲潜探梅
作者：呂天策
朝代：宋

春工未仲閑桃李，偏向梅花先著意。
鉛華不御見真色，香密染衣冰琢蘂。
舊遊頗念秦郎中，夢裏五年如歷指。
叫呼連索酒澆春，尚想橫瓶枕花底。
今年梅侶更何人，我狂駡坐初不嗔。
風流端的美無度，携手錯疑君姓秦。
往來百匝將重趼，鳥道縈盤封碧蘚。
團枝凍蘂未全蘇，已見橫斜照清淺。
曉來霽色釀春風，金鬚漸吐香蒙茸。
開遲政恐有遺恨，未破君家宮錦紅。
詠洗心堂得鳥鳴山更幽·其一
作者：呂天策
朝代：宋

吾廬一甑大，暑氣日焚燎。
肉山漸欲摧，性命那可保。
華堂納虛明，結屋上林杪。
扳聯此間來，乍喜脫袢擾。
斷虹錦連卷，驚漚玉顛倒。
晴沙四十里，一日坐可了。
將歸復班荆，更遲江月皎。
何當製芙蓉，唱棹入魚鳥。
詠洗心堂得鳥鳴山更幽·其三
作者：呂天策
朝代：宋

携手日不足，暫聧心已慳。
况復共理策，相從山水間。
晴江照遠岫，曉鏡堆烟鬟。
玄蛟忽洶湧，大浪堆銀山。
吾郎氣吞納，爲之髮衝冠。
詩材入意底，妙斲寄毫端。
我衰如病驥，蹩躠那容攀。
且乞置是事，不語循刀鐶。
詠洗心堂得鳥鳴山更幽·其二
作者：呂天策
朝代：宋

憚暑廢百嗜，飄然念遐征。
顧欲控溟渤，與世湔煩蒸。
並舍松桂合，翠光浮棟楹。
時時厲清響，管磬琵琶箏。
敷床蔭其下，蘄竹瑩寒冰。
自足當兩部，妙處詎難名。
候湯瀹葵月，欲赴松風鳴。
詩成定清切，已作寒蜩聲。
詠洗心堂得鳥鳴山更幽·其五
作者：呂天策
朝代：宋

環沙饒沃壤，農工敏鋤耰。
青秧擁翠被，大堤蔽吳牛。
漁商蠻獠雜，結屋桑柘幽。
翁婦顧相喜，占風知有秋。
吾儕拙生事，腹果即無求。
年豐預有託，一飽不難謀。
鍾鼎固樂矣，其樂如是不。
未可議鵬鷃，各盡逍遥遊。
詠洗心堂得鳥鳴山更幽·其四
作者：呂天策
朝代：宋

登山午未飯，已覺疲發脛。
饑腸轉空雷，圓頂已三請。
爲享玉龍雛，咄嗟辦湯餠。
顧非大檀越，勸勞久逾敬。
晚觴玉色醪，蘸甲黎花瑩。
浩歌不知疲，木杪挂飛鏡。
人生行樂耳，所能與時競。
試與芙蓉子，後會約君更。
題楊中正供奉洗心堂
作者：呂天策
朝代：宋

閥閱盛山西，朱門颺戟衣。
雅知名教樂，深笑宴遊非。
一室琴書隘，三年園圃稀。
異時論事業，肯復讓輕肥。
句·其一
作者：呂夷簡
朝代：宋

自恨捲簾人已老。
句·其三
作者：呂夷簡
朝代：宋

人歸北闕知何日，菊映東籬似去年。
句·其二
作者：呂夷簡
朝代：宋

梅無驛使飄零盡，草怨王孫取次生。
句·其四
作者：呂夷簡
朝代：宋

人爲子推初禁火，花愁青女再飛霜。
天花寺
作者：呂夷簡
朝代：宋

賀家湖上天花寺，一一軒窗向水開。
不用閉門防俗客，愛閑能有幾人來。
憶越州·其一
作者：呂夷簡
朝代：宋

賀監湖邊山斗高，水軒水塢頻抽毫。
吟餘清興杳無際，揭蓬聽雨登漁舠。
憶越州·其二
作者：呂夷簡
朝代：宋

雲門雪竇阻清賞，怳然目想心如遺。
前溪後溪月上處，千山萬山花發時。
江南立春
作者：呂夷簡
朝代：宋

灰律何時應，江春昨夜來。
細風先動柳，殘雪不藏梅。
餘冷迷清管，微和發凍醅。
閉門無客到，樽俎爲誰開。
無題
作者：呂夷簡
朝代：宋

老讀文書興易闌，須知養病不如閑。
竹床瓦枕虛堂上，臥見江南雨後山。
西溪看牡丹
作者：呂夷簡
朝代：宋

異香穠艷厭羣葩，何事栽培近海涯。
開向東風應有恨，凭誰移入五侯家。
詠天寧院
作者：呂夷簡
朝代：宋

飄然吟魄到鰲山，好句空疏水石間。
眼界清虛心不息，浮生能有幾人閑。
送僧歸護國寺
作者：呂夷簡
朝代：宋

赤城千仞聳霞標，聞說精藍近石橋。
久向天廚分凈供，忽游人落赴嘉招。
逾年華館留禪榻，幾宿輕航兀夜潮。
深愧山陰許都講，肯隨支遁出塵囂。
過靈巖寺
作者：呂夷簡
朝代：宋

凈名菴下靈巖路，峻壁層崖倚半空。
我愛老僧年八十，一生長住翠微中。
鄭州浮波亭
作者：呂夷簡
朝代：宋

清波環繞地無塵，榜署嘉名得意新。
若問經綸康濟術，亭中兼有釣璜人。
重遊雁山
作者：呂夷簡
朝代：宋

往年遊海嶠，上徹最高層。
雲外疑無路，山中忽見僧。
虎蹲臨澗石，猿掛半巖藤。
何日拋龜紐，孤峰上再登。
大滌洞天留題·其一
作者：呂奫
朝代：宋

泠然風御遠光塵，軒豁嵯峨插碧雲。
空洞元來無一物，惟留飛鼠自成群。
大滌洞天留題·其二
作者：呂奫
朝代：宋

九鎖瓊宮萃列仙，飄然別是一壺天。
時時雲氣生巖洞，日日松聲助澗泉。
山茗已堪回短夢，金丹要可得長年。
是中着語真難事，今古舂容幾大篇。
翠蛟·其一
作者：呂奫
朝代：宋

遠岫參橫滃白雲，一聲雷震出天門。
恍然身在龍頭上，笑引莊生五石樽。
翠蛟·其二
作者：呂奫
朝代：宋

我讀坡詩醉眼開，翠蛟騎取借風雷。
直教大地霑霖雨，變作清凉不快哉。
過寶應湖
作者：呂存中
朝代：宋

半升濁酒試蓴羹，賤買魚蝦已厭烹。
淺水衣蒲有船過，淡煙籠月更人行。
夜宿甓社湖
作者：呂定
朝代：宋

湖光如鏡迥無山，耿耿銀河路可攀。
萬象不移天地外，一塵能到水雲間。
月明孤嶼森樓閣，夜靜飛仙過珮環。
借問孟城何處是，微微燈火綠楊灣。
奉天門朝賀
作者：呂定
朝代：宋

曉日初臨萬歲山，寶幢華盖列朝班。
九重天上來仙樂，五色雲中識聖顔。
深殿捲簾香霧裊，近臣傳制珮聲還。
嵩呼齊祝恩如海，散作陽和滿世間。
度大庾嶺
作者：呂定
朝代：宋

鑿破鴻濛一竅通，至今傳說九齡功。
天垂瘴雨蠻烟外，路入炎荒火樹中。
萬里關河瞻北極，兩行旌旆過南雄。
鷓鴣聲裏端陽近，榕樹青青荔子紅。
懷古
作者：呂定
朝代：宋

我昔遊海上，東望三神山。
風波幾萬里，蒼茫雲靄間。
魚龍自掀舞，天空日月閒。
神仙渺無跡，徐福去不還。
空餘蓬萊閣，千載留人寰。
戲馬臺
作者：呂定
朝代：宋

據鞍揮指八千兵，昔日中原幾戰爭。
追鹿已無秦社稷，逝騅方嘆楚歌聲。
英雄事往人何在，寂寞臺空草自生。
回首雲山青矗矗，黄流依舊遶彭城。
扈駕
作者：呂定
朝代：宋

八月秋高戰馬肥，觀兵郊外振天威。
一聲鳳吹迎鸞馭，五色龍文雜衮衣。
劍戟橫空金氣肅，旌旗映日綵雲飛。
令嚴星火諸軍奮，直斬單于塞上歸。
望岱岳
作者：呂定
朝代：宋

岱宗東望鬰嵯峨，萬丈仙橋鳥外過。
秦樹千年空老大，漢碑終古不消磨。
天壇夜靜乘星斗，石磴春深長薜蘿。
記得舊遊曾載酒，頹然峰頂放長歌。
望嶧山
作者：呂定
朝代：宋

極目東山秀色濃，紫霄千葉醉芙蓉。
題詩尚記仙人洞，飛珮曾過玉女峰。
樹老孤桐秋露下，碑殘古篆暮雲封。
何時再醉天門月，卧聽清風萬壑松。
浴日亭和蘇學士韻
作者：呂定
朝代：宋

危亭突兀倚青山，坐對扶桑碧海灣。
紫霧欲生龍伯廟，洪濤先涌虎門關。
光摇宇宙花生眼，影動闌干酒上顔。
遥望蓬萊宮闕曉，一輪飛挂碧雲間。
班師
作者：呂定
朝代：宋

紫塞回來雪正晴，王師百萬擁連營。
馬嘶大地山河壯，旗捲長空日月明。
龍虎臺高千嶂聳，鳳皇城近五雲生。
聖顔有喜天心順，中外歡聞奏凱聲。
登廣城樓
作者：呂定
朝代：宋

三尺龍泉事遠遊，越王臺上望南州。
一天雨過千山曉，萬里風來五月秋。
江郭樓臺蠻客市，海門烟日蜑家舟。
臨戎不有安邊策，應愧常何薦馬周。
登彭城樓
作者：呂定
朝代：宋

項王臺上白雲秋，亞夫墳前草樹稠。
山色不隨人事改，水聲長近戍城流。
空餘夜月龍神廟，無復春風燕子樓。
楚漢興亡俱土壤，不須懷古重夷猶。
登東岳山
作者：呂定
朝代：宋

海內名山孰與齊，清風掖我上丹梯。
鵬程九萬扶摇近，世界三千指顧低。
瀑挂天門驚霹靂，雨蒸日觀出虹霓。
太平會見東封盛，玉簡金書煥紫泥。
登翠雲臺
作者：呂定
朝代：宋

一柱中流亦壯哉，分明世上有蓬萊。
簾開廬阜層層出，船汎岷山滾滾來。
夜冷神龍蟠水府，天青仙珮下瑶臺。
閒將玉管吹明月，勾引翩翩彩鳳迴。
登越王臺
作者：呂定
朝代：宋

海上荒臺草樹平，登臨不盡古人情。
白雲萬里懷親舍，紅日中天望帝京。
百粵山川秋歷落，山城樓閣晚崢嶸。
醉來徙倚欄干曲，聽徹西風畫角聲。
調兵
作者：呂定
朝代：宋

年少談兵膽氣豪，折衝千里豈辭勞。
旌旗影動秋風瑟，鼓角聲回夜月高。
紅錦裁鞍新試馬，黄金裝带舊懸刀。
臨征自信軍容盛，五色團花繡戰袍。
謁金華寺六祖法堂
作者：呂定
朝代：宋

坐閲人間幾百年，雙趺渾似後來禪。
空空明鏡臺前地，寂寂紅塵境外天。
風動法林從虎過，雲生咒鉢解龍眠。
至今月到層樓上，應共祥光午夜圓。
赴京
作者：呂定
朝代：宋

太白樓前雨乍收，畫船撾鼓上皇州。
肯因離別牽愁思，要把勳名事壯遊。
千里關河旗带月，一天星斗劍橫秋。
胸中賸有安邊策，此去應當獻冕旒。
追和蘇子瞻遊峽山寺韻
作者：呂定
朝代：宋

山迥寶華閣，水遶金鎖灣。
塵慮頓焉息，于茲開我顔。
疎鐘日夕動，老僧林下還。
天風吹白雲，悠悠滿松關。
歸猿有餘悲，月明嘯空山。
仙人自何來，翱翔八極間。
手把玉芙蓉，吟笑鏘珮環。
歌罷忽飛去，千峰堆翠鬟。
遊匡廬山
作者：呂定
朝代：宋

欲向匡廬觀瀑布，便從鼓蠡驟樓船。
一聲長嘯來丹壑，千丈飛流下碧天。
洞裏樓臺無歲月，雲中鷄犬有神仙。
憑誰呼起巢松者，醉擁宮袍對酒眠。
遊海珠寺
作者：呂定
朝代：宋

何年神物抱珠遊，遺向滄浪第一洲。
五色化成金世界，六鼇擎出寶香樓。
光涵蛟室星辰動，影落龍宮日月浮。
萬古團團天地裏，磬聲敲出海門秋。
過小孤山
作者：呂定
朝代：宋

八月靈槎溯海門，翠雲臺上醉芳樽。
峰頭樓閤相高下，水底魚龍自吐吞。
萬古青天留玉柱，五更紅日湧金盆。
宦遊不盡登臨興，欲洗蒼苔頌聖恩。
過峽山寺
作者：呂定
朝代：宋

峽江江上峽山寺，落日峰巒翠作堆。
雲擁半空樓殿出，天然一幅畫圖開。
仙人採藥和光洞，釋子翻經化樂臺。
顧我紅塵車馬客，題詩無暇掃蒼苔。
金陵旅夜
作者：呂定
朝代：宋

一雨皇都萬象明，東風嬌囀上林鶑。
火烟亭館春多少，鐘鼓樓臺夜幾更。
枕上故園蝴蝶夢，枝頭斜月杜鵑聲。
銀牋欲寫長相憶，滾滾江流不盡情。
雪夜
作者：呂定
朝代：宋

漠漠同雲徧海涯，曉風寒逼綠窗紗。
飛揚鱗甲三千界，粧點樓臺百萬家。
何處妙歌金帳酒，誰人清對玉梅花。
便應石鼎融冰水，烏帽籠頭自煮茶。
梅林分韻得詩字
作者：呂宜之
朝代：宋

寒梅如高人，冰雪凜風期。
霜威凌萬木，孤芳綴疏枝。
古來歲寒心，肯與時節移。
家家浣溪南，橫斜映笆籬。
老樹更崛奇，矯矯蛟龍姿。
中有調鼎味，幾年江之湄。
征衫十年寒，霜蹄快追隨。
先生羊叔子，到處英名垂。
對花有妙語，豪氣無百巵。
興來屬湛輩，同出舂容詩。
題文州安靜堂
作者：呂宜之
朝代：宋

峽束秋空一線青，萬山深處長官廳。
此堂虛曠無餘物，面面爲開碧玉屏。
夜過吳江憶華終之
作者：呂寅伯
朝代：宋

更深既盡燭，清氣滿山川。
沙上風鷗聚，烟中霜草鮮。
故人別何處，新月照孤眠。
欲寄相思意，征鴻未可傳。
促拍滿路花
作者：呂岩
朝代：宋

秋風吹渭水，落葉滿長安。黃塵車馬道、獨清閒。自然爐鼎，虎繞與龍盤。九轉丹砂就，琴心三疊，蕊宮看舞胎仙。任萬釘、寶帶貂蟬。富貴欲薰天。黃粱炊未熟、夢驚殘。是非海里，直道作人難。袖手江南去，白蘋紅寥，又尋湓浦廬山。
失調名
作者：呂岩
朝代：宋

別無巧妙，與你方兒一個。子後午前定息坐。夾脊雙門崑崙過。恁時得氣力，思量我。
望江南·憶江南
作者：呂岩
朝代：宋

瑤池上，瑞霧靄群仙。素練金童鏘鳳板，青衣玉女嘯鸞笙。身在大羅天。沉醉處，縹緲玉京山。唱徹步虛清燕罷，不知今夕是何年。海水又桑田。
梧桐影
作者：呂岩
朝代：宋

落日斜，西風冷。幽人今夜來不來，教人立盡梧桐影。
步蟾宮
作者：呂岩
朝代：宋

坎離乾兌分子午。但認取、自家宗祖。煉甲庚、更降龍虎。地雷震動山頭雨。要澆灌、黃芽出土。有人若問是誰傳，但說道、先生姓呂。
浪淘沙
作者：呂岩
朝代：宋

我有屋三間。柱用八山。週迴四壁海遮攔。永珍森羅為斗栱，瓦蓋青天。無漏得多年。結就因緣。修成功行滿三千。降得火龍伏得虎，陸地通仙。
減字木蘭花
作者：呂岩
朝代：宋

暫遊大庾。白鶴飛來誰共語。嶺畔人家。曾見寒梅幾度花。春來春去。人在落花流水處。花滿前溪。藏盡神仙人不知。
漁家傲
作者：呂岩
朝代：宋

二月江南山水路。李花零落春無主。一個魚兒無覓處。風和雨。玉龍生甲歸天去。
西江月
作者：呂岩
朝代：宋

一日清歡何往，十年舊事重拈。細風斜日到江南。春滿平湖瀲灩。黃簡手題龍篆，綠輿前控鸞驂。玉清真軿署仙銜。列職靈臺書監。
西江月
作者：呂岩
朝代：宋

落日數聲啼鳥，香風滿路吹花。道人邀我煮新茶。盪滌胸中瀟灑。世事不堪回首，夢魂猶繞天涯。鳳停橋畔即吾家，管甚月明今夜。
西江月
作者：呂岩
朝代：宋

葆煉中分相火，行持外借方鞋。清虛爽徹御□□。□□□□□□。□□□□□□，□□靈寶為胎。十分無極至真來。恍惚芝駢羽蓋。
霜天曉角
作者：呂岩
朝代：宋

乾坤未裂。有物如何別。解把鴻濛擘破，說不知、知不說。妙訣。真難徹。知音世所絕。要識陰陽顛倒，月中日、日中月。
贈吉甫侄
作者：呂川
朝代：宋

峨眉月浸千秋雪，太華峰搖十丈蓮。
一見升平玉清客，雪蓮聲價頓銷然。
贈致仕郭朝議
作者：呂川
朝代：宋

漫道任公釣有神，六鼇無跡海生塵。
爭如靜臥南窗下，蘭菊從教秋與春。
句·其一
作者：呂希哲
朝代：宋

將謂清風全掃地，世間今復有盧鴻。
句·其三
作者：呂希哲
朝代：宋

獨抱遺經唐處士，差强人意漢將軍。
句·其二
作者：呂希哲
朝代：宋

他日稍成毛義志，再求師友究淵源。
句·其四
作者：呂希哲
朝代：宋

除却借書沽酒外，更無一事擾公私。
和堯夫打乖吟
作者：呂希哲
朝代：宋

先生不是閉關人，高趣逍遥混世塵。
得志須爲天下雨，放懷聊占洛陽春。
家無甔石賓常滿，論極錙銖意始新。
任使終身卧安樂，一毫何費養天真。
登單州城樓
作者：呂希哲
朝代：宋

斷霞孤鶩欲寒天，無復青山礙目前。
世路崎嶇飽經歷，始知平地是神仙。
絕句
作者：呂希哲
朝代：宋

禮儀三百復三千，酬酢天機理必然。
寒即加衣饑即食，孰爲末節孰爲先。
絕句
作者：呂希哲
朝代：宋

老讀文書興易闌，須知養病不如閑。
行林瓦枕虛堂上，卧看江南雨後山。
絕句二首·其一
作者：呂希哲
朝代：宋

水晶宮殿玉花零，點綴空槐卧素屏。
特敕下簾延墨客，不因風雪廢談經。
絕句二首·其二
作者：呂希哲
朝代：宋

强記師承道古先，無窮新意出陳編。
一言有補天顔動，全勝三軍賀凱還。
涼軒
作者：呂希彥
朝代：宋

酷暑如何避，虛軒落始成。
地閑氣易爽，境勝目須清。
月上簾色靜，風來竹塢嗚。
公餘亦自適，山水入琴聲。
元夕·其一
作者：呂希純
朝代：宋

何處元宵好，迎鑾冊府西。
簫聲雲外起，扇影日邊低。
秘禁威容肅，名流步武齊。
舜瞳回左顧，真欲過金閨。
元夕·其二
作者：呂希純
朝代：宋

何處元宵好，雙林宴坐僧。
戒圓三五夜，心耀百千燈。
茅舍門常掩，繩床几謾憑。
世間娛樂事，一念不曾興。
千峰榭
作者：呂希純
朝代：宋

古郡千山裏，高臺六月凉。
開軒背城市，伏檻即林塘。
白佛當平遠，烏龍插昊蒼。
水風生枕簟，嵐翠撲衣裳。
欲雨高峰暗，新晴瀑布長。
稻塍分錦繡，松嶺奏笙簧。
自昔多賢守，於今載雅章。
承流叨繼踵，主諾粗提綱。
夙樂阿蘭若，端居最上方。
南津有禪侶，默坐正相望。
句·其一
作者：呂希純
朝代：宋

何處孤城號秭歸。
句·其二
作者：呂希純
朝代：宋

久矣摳衣闕過庭。
定川門
作者：呂希純
朝代：宋

江如丁字湊城隈，長畏蛟龍鼓浪來。
門表奠川聊致禱，職當求瘼愧非才。
兩灘漲定沙痕白，七里山晴霧雨開。
放出庾家樓上月，却留賓從少徘徊。
寄兄
作者：呂希純
朝代：宋

江南江北來，昨夜同枝宿。
平明一聲起，回顧已極目。
承天思范軒
作者：呂希純
朝代：宋

范公當日守江濱，本是西清獻納臣。
瀟灑溪山瀟灑郡，太平天子太平民。
棠郊遺愛今仍在，竹榭高吟迹已陳。
還憶開元宋開府，相望彷彿見精神。
朱氏園
作者：呂希純
朝代：宋

十里游山興盡回，重留車騎款郊扉。
中橋駕石臨清港，危榭開軒挹翠微。
夾道松風吹酒面，滿庭花氣襲人衣。
殷勤更謝華亭鶴，引吭高聲送我歸。
民表圓同庵
作者：呂希純
朝代：宋

翠竹庵前久不疑，雨花巖畔更忘機。
何人得似江居士，在定時多出定稀。
江氏園
作者：呂希純
朝代：宋

北渚南津路不遥，鳴騶喜過定川橋。
竹間水榭涵虛碧，林外山堂對泬㵳。
地占上游真塽塏，門通禪苑離塵囂。
游人未嘆尋芳歇，石磴山松正後彫。
瀟灑亭
作者：呂希純
朝代：宋

郡因賢守得佳名，水態山光會此亭。
雲外僧歸穿竹塢，日邊鷗下集沙汀。
浮梁倒影橫雌霓，寶塔張燈疊萬星。
不獨班春行田野，重緣香火叩禪扃。
烏龍寺
作者：呂希純
朝代：宋

秀嶺奇峰接釣臺，烏龍直北更崔嵬。
萬松合處虛亭敞，千佛光中梵宇開。
林外瀑泉飛朔雪，雲間寶藏轉春雷。
攀藤更入西庵路，一聽支郎語劫灰。
玉泉庵
作者：呂希純
朝代：宋

瀑布巖東轉畫旗，拂雲穿石上霏微。
抱溪修竹通千个，夾道喬松過十圍。
簷外一潭泓翠碧，窗間萬斛濺珠璣。
使君不用笙歌擁，潄玉聲中岸幘歸。
王氏亭池
作者：呂希純
朝代：宋

城外溪山知幾重，獨憐池館占城中。
亭花不動波瀾細，徑石相連島嶼通。
床下繫舟同醉傅，尊前垂釣似仙翁。
王家最數烏衣巷，莫廢江南舊士風。
紫翠樓
作者：呂希純
朝代：宋

予臨瀟灑郡，終日坐樓中。
樓上闢四門，門開面面風。
南榮看馬目，北檻對烏龍。
夕暝瞰兜率，朝霞望高峰。
峰巒一相望，紫翠千萬重。
中宵若笙篁，天籟起長松。
直疑列仙侶，駕鶴相過從。
臨江仙
作者：呂希純
朝代：宋

□□□□□□□，□□□□□□。莫交閒慮到心頭。有來憂不得，無後不須憂。□□□□□□□，□□□□□□。萬般希望不如休。無來求不得，有後不須求。
見學院諸生作詩因和
作者：呂希純
朝代：宋

騏驥方騰踏，蚊虻敢撲緣。
明年小期集，請看十廬鞭。
詩一首
作者：呂希純
朝代：宋

夢寐西山結草廬，逝將臨水詠游魚。
何人見卵求時夜，更著閒言問紫姑。
趙清獻賞春亭
作者：呂希純
朝代：宋

遺直兼遺愛，居今見古人。
殿中收白簡，江上擁朱輪。
棟宇才函丈，琴尊喜對賓。
繞亭佳水在，長與物爲春。
陳尊宿庵
作者：呂希純
朝代：宋

尊宿芳名盛，庵巖迹未頹。
織蒲隨日用，儋版喚人回。
臨濟親推出，雲門手托開。
于今兩禪派，俱自睦州來。
靈香閣
作者：呂希純
朝代：宋

昔聞僧道開，清浄本求佛。
談經悟教藏，施藥蠲衆疾。
臨嶂起重閣，最上構禪室。
靈香邈可繼，壯麗固已軼。
桐廬瀟灑郡，茲閣更奇崛。
峰巒互掩映，松竹富蒙密。
我來一伏檻，紫翠競森出。
塵襟與羈幘，中坐怳已失。
清風來甚遠，沖氣久彌逸。
東軒視蟠桃，仙路如彷彿。
高峰庵
作者：呂希純
朝代：宋

予嘗登高峰，近瞰碧溪塢。
老松如卧龍，夾道忽騰翥。
危梯過百折，直下看雲雨。
善導有遺蹤，十佛從口吐。
歲久缺其三，塵埃誰復數。
佛壽倘能續，佛像諒可補。
繞山行道迹，會轉坦無阻。
中休有磐石，蔽日多林莽。
安得德山流，來爲此峰主。
結茅孤頂上，端坐訶佛祖。
句
作者：呂延嗣
朝代：宋

擬向蒼梧叫虞舜，更於橘井訪蘇仙。
冬景
作者：呂徽之
朝代：宋

斗室蕭蕭日晏眠，疏狂惟與懶相便。
尋常甲子無心記，看到梅花又一年。
千松圖
作者：呂徽之
朝代：宋

五百居東五百西，枝枝葉葉壓雲低。
自從老鶴歸來後，不許閒禽雜亂啼。
又賦曇字韻
作者：呂徽之
朝代：宋

萬里關河凍欲含，渾如天地尚函三。
橋邊驢子詩何惡，帳底羔兒酒正酣。
竹委長身寒郭索，松埋短髪老瞿曇。
不如乘此擒元濟，一洗江南草木慚。
壺蜂
作者：呂徽之
朝代：宋

長日融和舞細腰，誰家庭院不相招。
江臯二月斜風急，拚逐飛花過短橋。
夏景
作者：呂徽之
朝代：宋

竹几藤牀石硯屏，薰風簾幕篆煙清。
空齋數點黄梅雨，添得芭蕉綠滿庭。
守犬
作者：呂徽之
朝代：宋

風恬月朗眠花影，吏不敲門門恰靜。
何事猛然吠一聲，有人來汲門前井。
春景
作者：呂徽之
朝代：宋

脫溪凍解綠生波，好雨催花向曉過。
宿酒未醒眠未起，半窗紅日鳥聲多。
秋景
作者：呂徽之
朝代：宋

商聲早已到梧桐，夜氣生涼湛碧空。
閒倚小窗待明月，紫簫吹徹木犀風。
紅梅
作者：呂徽之
朝代：宋

疏影離奇色更柔，誰將紅粉點枝頭。
牧童睡起朦朧眼，錯認桃林欲放牛。
綠萍
作者：呂徽之
朝代：宋

密密綿綿滿草堂，不容紅日下滄浪。
却因風掃沾泥土，燕子啣來上畫梁。
詠雪用滕字韻
作者：呂徽之
朝代：宋

天上九龍施法水，人間二鼠齧枯藤。
鶩鵝聲亂功收蔡，蝴蝶飛來妙過滕。
題畫梅贈黄君
作者：呂徽之
朝代：宋

黄君畫梅天下奇，枝枝筆底如龍飛。
幹盤屈曲蒼苔古，老樹頃刻生光輝。
婆娑月下弄清影，更有幽香襲詩境。
地僻從無車馬塵，間關翠禽啼夢冷。
句·其一
作者：呂惠卿
朝代：宋

魚出清波庖膾玉，菊含寒露酒浮金。
句·其三
作者：呂惠卿
朝代：宋

虛心清暑殿，預戒一陰生。
句·其二
作者：呂惠卿
朝代：宋

南北戰爭蝸兩角，占今興廢貉同丘。
戲題風乞兒扇
作者：呂惠卿
朝代：宋

無人肯作除非乞，沒藥堪醫最是風。
求乞害風都占斷，算來世上少如公。
留題興安王廟
作者：呂惠卿
朝代：宋

翦葉疏封意，歸禾協濟心。
遺風固唐遠，積德本周深。
逝水悲興廢，浮雲閱古今。
祠宮尚翬翼，鳴玉漱松陰。
答逢原
作者：呂惠卿
朝代：宋

晨出趨長司，跪坐與之言。
偶然脫齟齬，相送顔色溫。
歸舍未休鞍，簿書隨滿門。
相仍賓客過，攲午僅朝餐。
平生性懶惰，應接非吾真。
況乃重戕賊，良氣能幾存。
就夜甫得息，閱我几上文。
開卷未及讀，睡思已昏昏。
自知小人歸，昭昭復何雲。
每於清夜夢，多見夫子魂。
側耳聽高議，如飲黄金樽。
覺來不得往，欲飛無羽翰。
昨日得子詩，我心子先論。
怪我詩苦遲，友道宜所敦。
豈不旦夕思，實苦案牘煩。
豈無同官賢，未免走與奔。
相見鞅掌間，有言無暇陳。
嗟嗟茲世士，無食同所患。
念我力難任，聞子謀更艱。
久知爲之天，安能怨窶貧。
吾聞君子仕，行義而已焉。
亦將達吾義，豈遂爲利牽。
東海有滄溟，西極有崑崙。
古來到者誰，不過數子尊。
子已具車航，吾亦爲檝輪。
欲一從子遊，不知何時然。
解日字謎
作者：呂惠卿
朝代：宋

東海有一魚，無頭亦無尾。
更除脊樑骨，便是這個謎。
假守呂叔恭游中隱巖無名洞坐客鄱陽朱國輔云此洞未有名因公而題欲名曰呂公巖予未敢披襟而劉子思陳朝彥皆曰甚當戲書五十六字鑱於石壁間紹興甲戌季春七日
作者：呂愿中
朝代：宋

護田綠水轉山樊，滴翠羣峰列巨杉。
洞外僧藍侵斗漢，澗邊人跡隔仙凡。
深深雲谷春常在，寂寂松扉夜不緘。
此處得名爰自我，要須題作呂公巖。
劉仙巖
作者：呂愿中
朝代：宋

平明小隊出郊墟，盡日登臨據隼旟。
聞道仙人尸解去，尚應猶學世間書。
北牖洞
作者：呂愿中
朝代：宋

南窗聊寄傲，北牖有凉風。
巖洞幽深處，結茅容老翁。
半湯泉
作者：呂愿中
朝代：宋

郡境水多沸，陳村泉類湯。
人情尚冰炭，地脈亦炎凉。
南華洞
作者：呂愿中
朝代：宋

亂崖深峭水淙幽，六夏來遊儼似秋。
安得蘧蘧一覺夢，倚巖栩栩訪莊周。
嘉蓮洞
作者：呂愿中
朝代：宋

羃羃烟雲鎖洞關，旁開六戶類連環。
芙蓉未是仙家瑞，更約同登太華山。
夕陽洞
作者：呂愿中
朝代：宋

怪底浮屠不宿桑，直搜巖竇意徜徉。
洞中日月未嘗老，何事仙家有夕陽。
朝陽洞
作者：呂愿中
朝代：宋

半世觀山鬢已皤，欲求釣艇老漁蓑。
杖藜又過烟霞洞，聞說當年爛斧柯。
環珠洞
作者：呂愿中
朝代：宋

朝野樂昇平，園林窮勝討。
快雨洗塵埃，秋山浄如埽。
游魚聚江灣，饑烏集木杪。
羣芳鬰崢嶸，一水翠繚繞。
雲頭蒼狗變，龍蛇亂夭矯。
巖洞真奇崛，造物逞天巧。
近在堂奧間，超然類三島。
暫舍簿書忙，何時脫紛擾。
靜聽黄鸝鳴，一聲還復悄。
纚維去咫尺，涉步即幽窈。
新岸暗蒼苔，喬木蔽蘿蔦。
山腹有遺祠，隱然見華表。
筍輿訪崇臺，空曠遊遐眺。
八桂困樵蘇，歎息心爲愀。
任侯三蜀秀，冰壺湛春曉。
有藥駐朱顔，可以長不老。
雄篇頃刻成，舉座悉稱好。
戛玉副鳴球，士夫善傳道。
五嶺類觀東，一覽眾山小。
呂巖何興廢，事固有前兆。
新詩刻翠珉，異日可稽考。
玩珠紀勝遊，聊復醉清醥。
白雀洞
作者：呂愿中
朝代：宋

洞中石燕可長生，白雀何因浪得名。
無限好山難買得，世間奚用孔方兄。
華景洞
作者：呂愿中
朝代：宋

斯洞名華景，纍纍乳石懸。
虛崖疑月窟，絕頂瞰江湍。
巖底金仙寺，峰頭玉井蓮。
地形居眾外，氣象偉無前。
徙杖觀初日，歸輿觸暝烟。
蔽林排翠幄，封徑簇花鈿。
爽致資清賞，鎸題記昔年。
猿啼聲應谷，雲破月侵筵。
策蹇追華駟，鳴髇指墜鳶。
誰人能畫此，爲倩老龍眠。
訪顔氏讀書巖
作者：呂愿中
朝代：宋

洞口微雲恣卷舒，石巖相對一蘧廬。
賦才晉宋多夷曠，好景古今難貯儲。
茗碗已驚浮雪浪，齋厨俄聽響鯨魚。
子雲識字終何用，且讀人間未見書。
遊東觀
作者：呂愿中
朝代：宋

郊原同按轡，杖屨陟青冥。
山色混林樾，溪光照斗星。
螺峰高插戟，兔徑曲穿庭。
□□一聲遠，千巖特地青。
郡守呂叔恭以甲戌季春七日遊中隱岩山水膏肓之興未已後兩日再拉機宜劉子思監州朱國輔經屬陳朝彥同至新洞所見愈奇真所謂倒餐甘蔗聊書五十六字
作者：呂愿中
朝代：宋

爽塏虛明小洞天，巉巖垂乳類鋒銛。
薰風習習來三面，夏雨蕭蕭欠一檐。
指顧羣山勞應接，徘徊歸騎縱觀瞻。
門前綠水泓澄浄，底處應須是谷簾。
題元巖
作者：呂愿中
朝代：宋

崒嵂倚空蹲怪石，輪囷夾道卧長松。
白龍應已沖天去，巖竇巋然有故蹤。
句
作者：呂拭
朝代：宋

松竹初栽未靚深。
禁林讌會之什
作者：呂文仲
朝代：宋

青葱溫樹非塵境，鼇岫金鑾近日邊。
石壁天章垂雨露，璇題宸翰動雲烟。
西垣賈馬徵辭客，東觀蓬瀛集列仙。
讌喜酡顔飛玉斝，鏗鏘奮藻擘花牋。
唐虞盛化高千古，葵藿傾心祝萬年。
自顧薄才誠有媿，不知何以奉羣賢。
題義門胡氏華林書院·其一
作者：呂文仲
朝代：宋

世世趨庭列雁行，烟蘿泉石繞書堂。
分題月下聯書版，聚宴花前獻壽觴。
旌表异恩逢聖代，隠居佳致接仙鄉。
因知孝治垂風化，青史留名道允光。
題義門胡氏華林書院·其三
作者：呂文仲
朝代：宋

君家高誼冠南州，舊輯書堂聚北流。
北飯未嘗輕下客，名園不羨覓封侯。
挂冠令有陶彭澤，訪道人希許遠遊。
他年濯纓江海去，終期此日挹浮邱。
題義門胡氏華林書院·其二
作者：呂文仲
朝代：宋

簪裾幾世住南昌，講學旌閭曄日光。
舊里葛山同井邑，遠方廬阜出門牆。
康成業自詩書顯，卜世家由孝弟彰。
二隠昔慚聯懿分，同將姓字列東堂。
春日田園雜興
作者：呂文老
朝代：宋

月筩紀閏附青煒，民野陶然化日熙。
祀備枌榆祈稔歲，宴酣花柳樂清時。
洛中富貴斜陽恨，綿上勳勞千古思。
浩興歸來吟不盡，陶詩和後和豳詩。
句
作者：呂昌明
朝代：宋

豈惟藏兩蜀，亦自限三巴。
大滌洞
作者：呂某
朝代：宋

古檜沉沉萬籟微，祥光縈繞鎖瑶扉。
石間怪底泉涓滴，却是老龍行雨歸。
句
作者：呂梡
朝代：宋

三山鼎峙多幽賞，千里甌圓盡勝遊。
初涼
作者：呂欽問
朝代：宋

西風吹木葉，庭戶乍涼時。
夜有愁人嘆，寒先病骨知。
無題
作者：呂欽問
朝代：宋

彭澤有琴嘗無絃，大令舊物惟青氈。
我亦四壁對默坐，中有一牀供晝眠。
別荆州諸友
作者：呂殊
朝代：宋

荆州三度別，此別猶酸冷。
蒹葭逐岸靡，烟雨隔林迥。
去棹行且留，離觴醉還醒。
緬懷荆州士，鵠立霜毛整。
爽信何由人，班班紛脫穎。
况是清俊流，魁然挈裘領。
相逢名教樂，殊忘舊機境。
草木臭味同，何庸絕畦町。
虎豹識避就，寧忍覆陷阱。
人情不盡遠，頗諒心耿耿。
眼底絕荆榛，夙生獨何幸。
時恨多曠違，赧容多面頸。
分袂復自茲，深淵惜斷綆。
斷綆無續期，分袂有時并。
但願各自珍，時當動深省。
一簣會成山，九仞猶棄井。
要令百煉金，清瑩無留礦。
大哉乾坤內，吾道相與命。
句
作者：呂殊
朝代：宋

遊子驚車破，農人念稼傷。
蛾眉亭
作者：呂殊
朝代：宋

采石江頭月正弦，捉月臺邊酒滿船。
擾擾利名蟻慕羶，如公豈但酒獨賢。
平生醉裏詩三千，捲起長江作長箋。
悲哉人世隔天淵，一日乘風反自然。
死生在我我則天，欲死得死豈其冤。
欲罷長風大放顛，蒼茫何處可拍騎鯨肩。
題清谿神女祠
作者：呂殊
朝代：宋

生居萬山中，二年依澤國。
偶於坐曹暇，聊欲訪禪默。
再拜神女祠，劈山定何術。
上有琳宮巖，作論期破惑。
只今澄潭中，異影眩莫執。
泉源入幽窈，蛾眉如可及。
吾聞大地下，出沒水中日。
胡爲二魶魚，欲歸猶未得。
變化乘雲雷，那能繫不食。
山深風竅號，天寒日車急。
寄語龍宮君，安穩藏故穴。
近來託怪多，勿遣容易測。
句
作者：呂氏
朝代：宋

前身當是陶淵明，愛酒不入遠公社。
中秋前一日諸生携酒見過對月同賦
作者：呂江
朝代：宋

半生道路鬢雙皤，又是中秋客裏過。
別業可憐荒杜曲，羈懷最怕聽商歌。
不知明月幾時有，如此清風良夜何。
勝概無詩可收拾，九原喚起老東坡。
姑蘇懷古
作者：呂江
朝代：宋

臺成知費幾金槌，回首荒蕪走鹿麛。
自是誤君由宰嚭，孰云亡國爲西施。
春風蝶夢迷香徑，秋水龍文冷劍池。
四顧湖山烟雨裏，倚闌新恨入支頤。
宿橫金延慶寺
作者：呂江
朝代：宋

水路通城近，人家與寺連。
西風漁市鼓，落日野橋船。
塵土非吾事，湖山似去年。
今宵禪榻夢，定是到鷗邊。
春晚二絕·其一
作者：呂江
朝代：宋

春來脚不踏青青，夢裏還家夢又醒。
一樹垂楊樓外綠，鶑聲不似故園聽。
春晚二絕·其二
作者：呂江
朝代：宋

年華冉冉暗中移，倦客傷春只自知。
雨後桃花紅未減，人情早自向荼䕷。
棲白庵
作者：呂江
朝代：宋

門外竹千箇，崖顛兩徑分。
奔泉流碎月，高樹礙行雲。
游客倦欲卧，道人言少文。
但云秦學士，曾此遇茅君。
石湖懷老仙
作者：呂江
朝代：宋

覓得宸奎扁，歸尋農圃師。
湖山吳子國，花草范村詩。
步屨行春遍，綸巾带雨欹。
百年無此老，合配雪灘祠。
秋思
作者：呂江
朝代：宋

一葉江頭楓葉丹，秋容慘淡客悲酸。
蛩聲雨後長門怨，雁影風前行路難。
無處著愁嫌地窄，有時舒眺見天寬。
最憐人道蘇州月，三度中秋一度看。
贈實際英上人
作者：呂江
朝代：宋

實際即爲誠，中庸說著形。
曉來雷雨過，七十二峰青。
一落索
作者：呂渭老
朝代：宋

宮錦裁書寄遠。意長辭短。香蘭泣露雨催蓮，暑氣昏池館。向晚小園行遍。石榴紅滿。花花葉葉盡成雙，渾似我、梁間燕。
一落索
作者：呂渭老
朝代：宋

蟬帶殘聲移別樹。晚涼房戶。秋風有意染黃花，下幾點、淒涼雨。渺渺雙鴻飛去。亂雲深處。一山紅葉為誰愁，供不盡、相思句。
一落索
作者：呂渭老
朝代：宋

鳥散餘花飛舞。滿地風雨。長江滾滾接天流，夜送征帆去。今夜行雲何處。斷腸南浦。殘燈不剪五更寒，獨自與、餘香語。
二郎神
作者：呂渭老
朝代：宋

西池舊約。燕語柳梢桃萼。向紫陌、鞦韆影下，同綰雙雙鳳索。過了鶯花休則問，風共月、一時閒卻。知誰去、喚得秋陰，滿眼敗垣紅葉。飄泊。江湖載酒，十年行樂。甚近日、傷高念遠，不覺風前淚落。橘熟橙黃堪一醉，斷未負、晚涼池閣。只愁被、撩撥春心，煩惱怎生安著。
傷世
作者：呂渭老
朝代：宋

塵斷征車杳，雲低毳帳深。
古今那有此，天地亦何心。
千秋歲
作者：呂渭老
朝代：宋

寶蟾懸鏡。露顆傾荷柄。飛螢點點明花徑。凝愁情不展，宿酒風還醒。天似曉，銀河半落星相趁。心事都無定。才致元相稱。春過了，秋將近。小窗通竹圃，野色連金井。得仗個，多情燕子分明問。
千秋歲
作者：呂渭老
朝代：宋

寶香盈袖。約腕金條瘦。裙兒細襉如肩皺。笑多簪髻側，語小絲簧奏。洞房晚，千金未直橫波溜。緣短歡難又。人去春如舊。枝上月，誰攜手。宿雲迷遠夢，淚枕中殘酒。怎奈向，繁陰亂葉梅如豆。
南歌子
作者：呂渭老
朝代：宋

片片雲藏雨，重重霧隱山。可憐新月似眉彎。今夜斷腸凝望、小樓寒。夢斷雲房遠，書長蠟炬殘。夜妝應罷短屏間。都把一春心事、付梅酸。
南歌子
作者：呂渭老
朝代：宋

策杖穿荒圃，登臨笑晚風。無窮秋色蔽晴空。遙見夕陽江上、卷飛蓬。雁過菰蒲遠，山遙夢寐通。一林楓葉墮愁紅。歸去暮煙深處、聽疏鍾。
南歌子
作者：呂渭老
朝代：宋

遠色連朱閣，寒鴉噪夕陽。小爐溫手酌鵝黃。掩亂一枝清影、在寒窗。念遠歌聲小，嗔歸淚眼長。纖腰今屬冶遊郎。朝暮楚宮雲雨、恨茫茫。
南鄉子
作者：呂渭老
朝代：宋

小雨阻行舟。人在煙林古渡頭。欲挈一尊相就醉，無由。誰見橫波入鬢流。百計不遲留。明月他時獨上樓。水盡又山山又水，溫柔。占斷江南萬斛愁。
南鄉子
作者：呂渭老
朝代：宋

樊子喚春歸。夢逐楊花滿院飛。吹過西家人不見，依依。萍點荷錢又滿池。屈指數佳期。何日憑肩對展眉。傾盡十分應不醉，遲遲。何惜櫻桃杏子時。
卜算子
作者：呂渭老
朝代：宋

一日抵三秋，半月如千歲。自夏經秋到雪飛，一向都無計。續續說相思，不盡無窮意。若寫幽懷一段愁，應用天為紙。
卜算子
作者：呂渭老
朝代：宋

得酒解愁煩，多病還疏酒。本是多情失意人，此味如何受。沈醉且高歌，不飲心常有。守著殘燈鬥著眉，怎不腰肢瘦。
卜算子
作者：呂渭老
朝代：宋

渡口看潮生，水滿蒹葭浦。長記扁舟載月明，深入紅雲去。荷盡覆平池，忘了歸來路。誰信南樓百尺高，不見如蓮步。
卜算子
作者：呂渭老
朝代：宋

眉為佔愁多，鎮日長長斂。試問心中有底愁，淚早千千點。莫唱短因緣，緣短猶傷感。誰信蕭郎是路人，常有深深念。
卜算子
作者：呂渭老
朝代：宋

雲破月高懸，照我雙雙淚。人在朱橋轉曲西，翠幕重重閉。要見索商量，見了還無計。心似長檠一點燈，到曉清清地。
品令
作者：呂渭老
朝代：宋

繡衣未整。傍窗格、臨清鏡。新霜薄霧，這下幾日，陰晴不定。欲插黃花，心事又還記省。去年香徑。共粉蝶、閒相趁。寶香玉佩，暗解付與，多情荀令。何日西樓，重見暮帆煙艇。
天仙子
作者：呂渭老
朝代：宋

樓下轆轤橫露井。樓上嬋娟開曉鏡。下樓難忘上樓時，風未定。帆不正。簌簌珍珠揮麈柄。眉上新愁吹不醒。別酒未斟歌未忍。雪中梅下定重來，煙暝暝。腸寸寸。莫放笛聲吹落盡。
好事近
作者：呂渭老
朝代：宋

世事莫牽縈，樂取這閒時節。且恁醉來醒去，免光陰虛設。有則有個潑心兒，不敢被利名啜。卻待兩手分付，與風花雪月。
好事近
作者：呂渭老
朝代：宋

別酒帶愁酸，千里失群黃鵠。行到小橋梯下，便飛雲南北。不妨垂手小徘徊，日影轉闌曲。從此賀囊佳制，有新奇題目。
好事近
作者：呂渭老
朝代：宋

小飲破清寒，坐久困花頹玉。兩行豔衣明粉，聽阿誰拘束。麗華百媚坐來生，仙韻動群目。一曲鳳簫同去，倦人間絲竹。
好事近
作者：呂渭老
朝代：宋

年少萬函書，朱紫只應低拾。更賴主人明眼，作青雲梯級。歸來應是印累累，笳鼓鬧鄉邑。若訪老人生計，販謝郎蓑笠。
好事近
作者：呂渭老
朝代：宋

心事已成空，春盡百花零落。誰見黃鸝百囀，索東君評泊。曉來枝上語綿蠻，應悔向來錯。看則綠陰青子，卻恓惶無託。
好事近
作者：呂渭老
朝代：宋

長記十年前，彼此玉顏雲發。尊酒幾番相對，樂春花秋月。而今各自困飄零，憔悴幾年別。說著大家煩惱，且大家休說。
好事近
作者：呂渭老
朝代：宋

雲影護梅枝，短短未禁飛雪。彩幅自題新句，作催妝佳闋。西樓昨夜五更寒，恐一枝先發。元是素娥無寐，駕半輪明月。
好事近
作者：呂渭老
朝代：宋

飛雪過江來，船在赤欄橋側。惹報布帆無恙，著兩行親札。從今日日在南樓，鬢自此時白。一詠一觴誰共，負平生書冊。
小重山
作者：呂渭老
朝代：宋

半夜燈殘鼠上檠。上窗風動竹，月微明。夢魂偏記水西亭。琅玕碧，花影弄晴蜓。千里暮雲平。南樓催上燭，晚來晴。酒闌人散鬥西傾。天如水，團扇撲流螢。
小重山
作者：呂渭老
朝代：宋

雨洗簷花溼畫簾。知他因甚地，瘦厭厭。玉人風味似冰蟾。愁不見，煙霧曉來添。煩惱舊時諳。新來一段事，未心甘。滿懷離緒過春蠶。燈殘也，誰見我眉尖。
小重山
作者：呂渭老
朝代：宋

雲護柔條雪壓枝。斜風吹絳蠟，點胭脂。薔薇柔水麝分臍。園林晚，脈脈帶斜暉。深閣繡簾低。寶奩勻淚粉，晚妝遲。一枝屏外對依依。清宵永，誰伴破寒卮。
思佳客
作者：呂渭老
朝代：宋

夢裡相逢不記時。斷腸多在杏花西。微開笑語兜鞋急，遠有燈光掠鬢遲。辭永夜，失深期。一枝黃菊對傷悲。夜涼窗外聞裁剪，應熨沈香制舞衣。
思佳客
作者：呂渭老
朝代：宋

微點胭脂暈淚痕。更衣整鬢立黃昏。春風攪樹花如雨，夕靄迷空燕趁門。題往事，錦回紋。春心無定似行雲。深屏繡幌空愁獨，明月梨花殢一尊。
思佳客
作者：呂渭老
朝代：宋

曾醉揚州十里樓。竹西歌吹至今愁。燕銜柳絮春心遠，魚入晴江水自流。情渺渺，夢悠悠。重尋羅帶認銀鉤。掛帆欲伴漁人去，只恐桃花誤客舟。
思佳客
作者：呂渭老
朝代：宋

江上何人一笛橫。倚樓吹得月華生。寒風墮指傾三弄，小市收燈欲二更。持蟹股，破霜橙。玉人水調品秦箏。細看桃李春時面，共盡玻璃酒一觥。
思佳客
作者：呂渭老
朝代：宋

深夜槐風析酲惺。露荷涼氣滿西庭。憑欄小語花梢月，緩步偷拈石上螢。秋意早，暑衣輕。殢人索酒復同傾。大家沈醉還高枕，一任西樓報五更。
思佳客
作者：呂渭老
朝代：宋

薄薄山雲欲溼花。雙雙燕子入簾斜。西樓尚記垂垂雪，酌酒猶殘片片霞。人已遠，發成華。小樓疏竹宅誰家。試憑去雁通訊息，仙子當乘八月槎。
惜分飛
作者：呂渭老
朝代：宋

白玉花驄金絡腦。十里華燈相照。簾映春窈窕。霧香殘膩桃花笑。一串歌珠雲外嫋。飲罷玉樓寒悄。歸去城南道。柳梢獵獵東風曉。
戀香衾
作者：呂渭老
朝代：宋

記得花陰同攜手，指定日、許我同歡。喚做真成，耳熱心安。打疊從來不成器，待做個、平地神仙。又卻不成些事，驀地心殘。據我如今沒投奔，見著你、淚早偷彈。對月臨風，一味埋冤。笑則人前不妨笑，行笑裡、鬥覺心煩。怎生分得煩惱，兩處勻攤。
早梅芳近·早梅芳
作者：呂渭老
朝代：宋

畫簾深，妝閣小。曲徑明花草。風聲約雨，暝色啼鴉暮天杳。染眉山對碧，勻臉霞相照。漸更衣對客，微坐自輕笑。醉紅明，金葉倒。恣看還新好。瑩汪粉淚，滴爍波光射庭沼。犀心通密語，珠唱翻新調。佳期、定約秋了。
望海潮
作者：呂渭老
朝代：宋

側寒斜雨，微燈薄霧，匆匆過了元宵。簾影護風，盆池見日，青青柳葉柔條。碧草皺裙腰。正晝長煙暖，蜂困鶯嬌。望處悽迷，半篙綠水浸斜橋。孫郎病酒無聊。記烏絲醉語，碧玉風標。新燕又雙，蘭心漸吐，嘉期趁取花朝。心事轉迢迢。但夢隨人遠，心與山遙。誤了芳音，小窗斜日對芭蕉。
柳梢青
作者：呂渭老
朝代：宋

遠簾籠月。誰見南陌，子規啼血。萸糝菊英，整冠落帽，一時虛說。五湖自有深期，曾指定、燈花細說。燕子巢空，秋鴻程遠，音書中絕。
水調歌頭
作者：呂渭老
朝代：宋

十年禪榻畔，風雨揚茶煙。跳丸日月，未甘白髮困堯天。江左風流才子，要伴江湖張翰，同泛洛陽船。酌酒情無盡，海燕繞船竿。逼人來，功業事，不教閒。男兒三十，定當談笑在堂間。老子婆娑貧態，閉戶長鬚赤腳，他日要分殘。禹浪桃花影，歸棹正輕安。
水調歌頭
作者：呂渭老
朝代：宋

心肝皆錦繡，落筆盡雲煙。詩狂酒興，要騎赤鯉上青天。織女回車相勞，指點虛無徵路，翻動月明船。舉手謝同輩，豈復念漁竿。我平生，心正似，白雲閒。衣冠汙我，偶逢遊戲到人間。常念孤雲高妙，若作轆轤俯仰，誰復食君殘。拜塵金谷輩，都是臥崇安。
水調歌頭
作者：呂渭老
朝代：宋

扁舟思獨往，檣影劃晴煙。要伴人隨明月，踏破水中天。誰信騎鯨高逝，空對筆端風雨，如泛楚江船。老子窮無賴，端欲把降竿。白蘋汀，歸老計，似高閒。平生愛我，一言相置二劉間。準擬何山松桂，折足鐺能安穩，芋火對闌殘。何必少林語，立雪問心安。
水調歌頭
作者：呂渭老
朝代：宋

撫床多感慨，白髮困風煙。出門有礙，更堪寒暮雪飛天。君棄一盂一衲，奔走五湖清海，杯度不乘船。來訪山中友，□□□□竿。看人間，誰得似，謫仙閒。生涯不問，留情多在酒杯間。剪燭西風談笑，零落一尊相對，不覺已更殘。回首功名事，箋記謝任安。
水調歌頭
作者：呂渭老
朝代：宋

暮雲遮遠眼，疊疊入青煙。十年不見，醯雞同舞甕中天。聞道山陰回棹，相去都無百里，李郭可同船。行止皆天意，端欲自操竿。功名事，須早計，真安閒。高才妙手，不當留意市廛間。俄已山林長往，塵面時時拂鏡，齒髮甚衰殘。廊廟非吾事，茅屋且安安。
水調歌頭
作者：呂渭老
朝代：宋

江湖堪極目，非霧亦非煙。故人相見，縱橫高義薄雲天。已具萸尊茗話，悵望雲中江樹，不見子猷船。日色隱林表，十里認帆竿。百年間，無個事，且安閒。功名兩字，茫然都墜有無間。且盡身前一醉，休問古來今往，及取菊花殘。仙事佔無據，竹帛笑劉安。
水調歌頭
作者：呂渭老
朝代：宋

秋齋多夢謁，舌本欲生煙。獨步一庭明月，雁字已橫天。作個生涯不遂，松竹雨荒三徑，卻憶五湖船。小阮貧尤甚，犢鼻掛長竿。白鷗汀，風共水，一生閒。橫琴唳鶴，要攜妻子老雲間。燈火熒熒深夜，高臥南窗折幾，杯到不留殘。莫遣江湖手，遮日向長安。
水調歌頭
作者：呂渭老
朝代：宋

解衣同一笑，聊復起廚煙。醉鄉何處，與君舒嘯入壺天。長怪時情狹隘，杯酒豈容我輩，不上謫仙船。雅志念湖海，小艇一絲竿。夜迢迢，燈燭下，幾心閒。平生得處，不在內外及中間。點檢春風歡計，惟有詩情宛轉，餘事盡疏殘。彩筆題桐葉，佳句問平安。
水調歌頭
作者：呂渭老
朝代：宋

詩人翻水盡，寂寞五侯煙。醉魂何在，應騎箕尾列青天。記得平生談笑，夾岸手栽楊柳，同泛夜深船。溪水還依舊，深淺半青竿。小神仙，殷七七，許閒閒。黃粱未熟，經遊都在夢魂間。我厭囂寺濁味，幾欲凌雲羽化，雞犬不留殘。俗事丹砂冷，且抱一枝安。
江城子
作者：呂渭老
朝代：宋

曉參垂戶宿酲醒。坐南亭。對疏星。點點螢光，偏向竹梢明。望斷長空何處是，雲葉亂，彩霞橫。西樓依舊抱重城。小銀屏。此時情。鴉陣翻叢，枯柳兩三聲。敧枕欲尋初夜夢，雞唱遠，曉蟾傾。
江城子
作者：呂渭老
朝代：宋

聞君見影已堪憐。短因緣。偶同筵。相見無言，分散倍依然。做夢楊花隨去也，妝閣畔，繡床前。覺來離緒意綿綿。寫蠻箋。倩誰傳。魚雁悠悠，門外水如天。欲上西樓還不忍，難著眼，望鞦韆。
江城子慢
作者：呂渭老
朝代：宋

新枝媚斜日。花徑霽、晚碧泛紅滴。近寒食。蜂蝶亂、點檢一城春色。倦遊客。門外昏鴉啼夢破，春心似、遊絲飛遠碧。燕子又語斜簷，行雲自沒訊息。當時烏絲夜語，約桃花時候，同醉瑤瑟。甚端的。看看是、榆角楊花飛擲。怎忘得。斜倚紅樓回淚眼，天如水、沈沈連翠璧。想伊不整啼妝影簾側。
浣溪沙
作者：呂渭老
朝代：宋

做得因緣不久長。驚風枝上偶成雙。歸來魂夢帶幽香。燈下揉花春去早，竹間影月索歸忙。十年前事費思量。
浣溪沙
作者：呂渭老
朝代：宋

彩選骰兒隔袖拈。整釵微見玉纖纖。夜寒窗外更垂簾。好事燈花雙作蕊，照人月影入斜簷。新愁日日座中添。
浣溪沙
作者：呂渭老
朝代：宋

微綻櫻桃一顆紅。斷腸聲裡唱玲瓏。輕羅小扇掩酥胸。惹鬢蛛絲新有喜，窺窗月彩舊相從。清宵一醉許誰同。
浣溪沙
作者：呂渭老
朝代：宋

煙柳濛濛鵲做巢。青青弱草帶斜橋。鶯聲多在杏花梢。逐伴不知春路遠，見人時著小詞招。阿誰有分伴吹簫。
浣溪沙
作者：呂渭老
朝代：宋

風掃長林雪壓枝。紛紛凍鵲傍簾飛。一尊聊作破寒威。春意正愁梅漏洩，客情尤怕病禁持。曲闌干外日初遲。
浪淘沙
作者：呂渭老
朝代：宋

倚枕數更籌。清夜悠悠。竹風荷露小窗秋。往事迷人渾不省，總是離愁。無賴是橫眸。濟楚風流。一時摟攬著心頭。調數夢魂將我去，明月重樓。
浪淘沙
作者：呂渭老
朝代：宋

涼露洗秋空。菊徑鳴蛩。水晶簾外月玲瓏。燭蕊雙懸人似玉，簌簌啼紅。宋玉在牆東。醉袖搖風。心隨月影入簾櫳。戲著錦茵天樣遠，一段愁濃。
浪淘沙
作者：呂渭老
朝代：宋

纖指捧玻璃。莫惜重持。自離閬苑失回期。門掩東風桃著子，簾影遲遲。樓上正橫篦。荷氣沾衣。誰將名玉碾花枝。不比尋常紅與紫，取次芳菲。
減字木蘭花
作者：呂渭老
朝代：宋

明眸巧笑。坐久更宜燈燭照。小醉辭歸。懷抱明明只自知。瑣窗重見。桃李春風三月面。怎不思量。折柳孤吟斷殺腸。
減字木蘭花
作者：呂渭老
朝代：宋

雨簾高卷。芳樹陰陰連別館。涼氣侵樓。蕉葉荷枝各自秋。前溪夜舞。化作驚鴻留不住。愁損腰肢。一桁香銷舊舞衣。
滿江紅
作者：呂渭老
朝代：宋

晚浴新涼，風蒲亂、松梢見月。庭陰盡、暮蟬啼歇。螢繞井闌簾入燕，荷香蘭氣供搖箑。賴晚來、一雨洗游塵，無些熱。心下事，峰重疊。人甚處，星明滅。想行雲應在，鳳凰城闕。曾約佳期同菊蕊，當時共指燈花說。據眼前、何日是西風，涼吹葉。
滿江紅
作者：呂渭老
朝代：宋

笑語移時，風影亂、半簾寒日。鮮明是、晚來妝飾。共說西園攜手處，小橋深竹連苔色。到如今、梧葉染清霜，封行跡。春未透，梅先拆。人縱健，時難得。想明年虛過，上元寒食。數著佳期愁入眼，雨珠零亂梨花溼。任翠鬟、猗側背斜陽，鳴瑤瑟。
滿路花·促拍滿路花
作者：呂渭老
朝代：宋

西風秋日短，小雨菊花寒。斷雲低古木，暗江天。星娥尺五，佳約誤當年。小語憑肩處，猶記西園。畫橋斜月闌干。鳥啼花落，春信遣誰傳。尚容清夜夢、小留連。青樓何處，寶鏡注嬋娟。應念紅箋事，微暈春山。背窗愁枕孤眠。
漁家傲
作者：呂渭老
朝代：宋

昨夜山空流石乳。道人妙手親拈取。未欲凌雲歸洞府。清風舉。大千一葉同掀舞。笑把須彌撾破鼓。東山雲作西山雨。我欲住庵無拄斧。君相許。三更明月湖心午。
漁家傲
作者：呂渭老
朝代：宋

潦倒瞿曇饒口悄。拈花冤道頭陀笑。雞足山中眠未覺。誰知道。至今功業猶分剖。唇口周遮何日了。禪床四面藤蘿繞。有個路頭君試討。梅花老。南園蝴蝶飛芳草。
漁家傲
作者：呂渭老
朝代：宋

聞道廬山橫廣澤。晴空萬頃波濤白。上有至人營窟宅。經遊客。古今多是煙霞謫。一缽上人輕六翮。選場要射如來策。點化黃金非妙藥。難堪酌。三生一口都吞卻。
漁家傲
作者：呂渭老
朝代：宋

落月杜鵑啼未了。粥魚忽報千山曉。笠子蓋頭衣缽少。穿林表。回頭高剎空中小。官路舊多林木繞。露濃花蕊皆顛倒。渡水登山排草草。盧山好。香爐峰下湖波渺。
漁家傲
作者：呂渭老
朝代：宋

頂上鐵輪飛火焰。防身細按威神劍。體用雙行誰敢覘。光閃閃。何須更把茶林撼。衲子家風存古儉。一條榔慄如天塹。粥鼓未鳴燈火暗。無恩念。斷崖古木橫藤簟。
漁家傲
作者：呂渭老
朝代：宋

高絆袈裟挑紙帔。一杯茶罷成行計。路入廬山風細細。輕彈指。百千三昧俱遊戲。法椅何曾燒兩臂。誰知紙上無窮意。欲識普賢真實際。齁齁地。小爐雪夜和衣睡。
燕歸梁
作者：呂渭老
朝代：宋

樓外東風杜宇聲。雙枕細眉顰。女郎番馬小山屏。金籠冷、夢魂驚。起來重綰雙羅髻，無個事、淚盈盈。楊花蝴蝶亂分身。飛不定、暮雲晴。
生查子
作者：呂渭老
朝代：宋

攤錢臨小窗，撲蝶穿斜徑。醉戲晚風前，吹亂連枝影。別來秋夜長，夢到金屏近。腸斷一聲雞，殘月懸朝鏡。
生查子
作者：呂渭老
朝代：宋

裙長步漸遲，扇薄羞難掩。鞋褪倚郎肩，問路眉先斂。踏青南陌回，倚醉開嬌靨。今夜更同行，忍笑勻妝臉。
生查子
作者：呂渭老
朝代：宋

雙鬟綠髮齊，多笑蔫紅落。穿竹過西齋，問字時偷學。嬌慵不慣羞，同倚闌干角。屈指數元宵，燈火堪行樂。
祝英臺·祝英臺近
作者：呂渭老
朝代：宋

寶蟾明，朱閣靜，新燕近簾語。還記元宵，燈火小橋路。逢迎春筍柔微，凌波纖穩，誚不顧、鬥斜三鼓。甚無據。誰信一霎是春，驚聲留不住。柳色苔痕，風雨暗花圃。細看羅帶銀鉤，綃巾香淚，算不枉、那時分付。
薄倖
作者：呂渭老
朝代：宋

青樓春晚。晝寂寂、梳勻又懶。乍聽得、鴉啼鶯弄，惹起新愁無限。記年時、偷擲春心，花間隔霧遙相見。便角枕題詩，寶釵貰酒，共醉青苔深院。怎忘得、迴廊下，攜手處、花明月滿。如今但暮雨，蜂愁蝶恨，小窗閒對芭蕉展。卻誰拘管。盡無言、閒品秦箏，淚滿參差雁。腰支漸小，心與楊花共遠。
蝶戀花
作者：呂渭老
朝代：宋

花色撩人紅入眼。可是東君，要得人腸斷。欲訴深情春不管。風枝雨葉空撩亂。謾插一枝飛一盞。小賞幽期，破我平生願。珍約未成春又短。但憑蝴蝶傳深怨。
蝶戀花
作者：呂渭老
朝代：宋

風洗遊絲花皺影。碧草初齊，舞鶴閒相趁。短夢乍回慵理鬢。驚心忽數清明近。逐伴強除眉上恨。趁蝶西園，不覺鞋兒褪。醉笑眼波橫一寸。微微酒色生紅暈。
西江月慢
作者：呂渭老
朝代：宋

春風淡淡，清晝永、落英千尺。桃杏散平郊，晴蜂來往，妙香飄擲。傍畫橋、煮酒青帘，綠楊風外，數聲長笛。記去年、紫陌朱門，花下舊相識。向寶帕、裁書憑燕翼。望翠閣、煙林似織。聞道春衣猶未整，過禁菸寒食。但記取、角枕情題，東窗休誤，這些端的。更莫待、青子綠陰春事寂。
豆葉黃·憶王孫
作者：呂渭老
朝代：宋

晚妝新試碧衫涼。金鴨猶殘昨夜香。柳際風來月滿廊。一雙雙。人對鴛鴦浴小塘。
豆葉黃·憶王孫
作者：呂渭老
朝代：宋

林花著雨褪胭脂。葉底雙桃結子遲。對鏡憑郎略皺眉。笑微微。燕子羞人必懶歸。
豆葉黃·憶王孫
作者：呂渭老
朝代：宋

玉蕭風外一聲清。粉面嬋娟月對明。紫府樓臺夜不扃。羽衣輕。穩駕雙鸞謁帝庭。
豆葉黃·憶王孫
作者：呂渭老
朝代：宋

芰荷香外一聲蟬。風撼琅玕驚晝眠。刻燭題詩花滿箋。小神仙。對倚闌干月正圓。
豆葉黃·憶王孫
作者：呂渭老
朝代：宋

輕羅團扇掩微羞。酒滿玻璃花滿頭。小板齊聲唱石州。月如鉤。一寸橫波入鬢流。
賀新郎
作者：呂渭老
朝代：宋

斜日封殘雪。記別時、檀槽按舞，霓裳初徹。唱煞陽關留不住，桃花面皮似熱。漸點點、珍珠承睫。門外潮平風席正，指佳期、共約花同折。情未忍，帶雙結。釵金未斷腸先結。下扁舟、更有暮山千疊。別後武陵無好夢，春山子規更切。但孤坐、一簾明月。蠶共繭、花同蒂，甚人生要見，底多離別。誰念我，淚如血。
醉思仙
作者：呂渭老
朝代：宋

斷人腸。正西樓獨上，愁倚斜陽。稱鴛鴦鸂鶒，兩兩池塘。春又老，人何處，怎慣不思量。到如今，瘦損我，又還無計禁當。小院呼盧夜，當時醉倒殘缸。被天風吹散，鳳翼難雙。南窗雨，西廊月，尚未散、拂天香。聽鶯聲，悄記得，那時舞板歌梁。
醉桃源·阮郎歸
作者：呂渭老
朝代：宋

欞香新染砑紅綾。腰肢瘦不勝。合歡小幌掩餘酲。芙蓉入夢頻。山不盡，水無情。錦河隔錦茵。劉郎仙骨未應輕。桃花已誤人。
醉落魄·一斛珠
作者：呂渭老
朝代：宋

明窗讀易。時才人地俱超軼。偶然一墜槐安國。說利談功，這事怎休得。何時置酒圖書室。揮弦目送西飛翼。夜來已覺春筍溢。月影三人，一醉舊相識。
醉落魄·一斛珠
作者：呂渭老
朝代：宋

纖鞋窄襪。紅茵自稱琵琶拍。明衣妝臉春梳掠。好好亭亭，那得恁標格。匆匆一醉霜華白。歸來偏記藍橋宅。五更殘夢迷蝴蝶。覷著花枝，只被繡簾隔。
青玉案
作者：呂渭老
朝代：宋

一尊聊對西風醉。況九日、明朝是。曾與茱萸論子細。江天虛曠，暮林橫遠，人隔銀河水。碧雲漸展天無際。吹不斷、黃昏淚。若作歡期須早計。如何得似，鬢邊新菊，雙結黃金蕊。
驀山溪
作者：呂渭老
朝代：宋

元宵燈火。月淡遊人可。攜手步長廊，又說道、傾心向我。歸來一夢，整整十年餘，人似舊，去無因，牽惹情懷破。章臺楊柳，聞道無關鎖。行客挽長條，悄不似、當初些個。而今休也，搖落任東風，但恣意，盡留情，我也知無那。
驀山溪
作者：呂渭老
朝代：宋

韻高格妙。不數閒花草。向晚小梳妝，換一套、新衣始了。橫釵整鬢，倚醉唱清詞，房戶靜，酒杯深。簾幕明殘照。揚州一夢，未盡還驚覺。自恁在心頭，拈不出、倚時是了。吳霜點鬢，春色老劉郎，雲路遠，晚溪橫，誰見桃花笑。
鼓笛慢·水龍吟
作者：呂渭老
朝代：宋

拍肩笑別洪崖，共看紫海還清淺。蓬壺舊約，人間舒笑，桃紅千遍。去歲爭春，今年逼臘，滿空飄霰。漸橫枝照水，清綠弄日，都點綴、江南岸。須吸百川為壽，卷恩波、已傾銀漢。戎袍擁戟，萬釘圍帶，天孫新眷。十里塵香，五更弦月，未收弦管。正秦箏續譜，宮簫定拍，候來冬按。
和張洵蒙亭詩韻
作者：呂源
朝代：宋

九溪漓水接瀟湘，萬壑千岩羅水旁。
七星高聳生輝光，連天一色皆蒼蒼。
倚江景物似錢塘，況有萬戶新醅香。
古洞相對舉清觴，文淵遺迹徒悲凉。
安得石枕與藤床，夢想昔人風味長。
滿車薏苡勝琳琅，流傳千載事微芒。
男兒生即志四方，將軍異代猶封王。
感時撫事心茫茫，顧我豈有籌策良。
報國志願不敢忘，此身未暇歸江鄉。
靈巖
作者：呂源
朝代：宋

憶別老君洞，今逾二十年。
重來持漢節，又復冒蠻烟。
風物總仍舊，霜髯徒自憐。
不如歸去好，趣辦五湖船。
句
作者：呂溱
朝代：宋

九霄離海嶠，一息到天池。
餞光祿兩張卿退居·其一
作者：呂溱
朝代：宋

壯爾盡忠力，耆年保素心。
東門脫圭組，南國傲雲林。
水石排清景，簷楹入翠陰。
雜花春瑩酒，脆葉夜驚禽。
竹月歌欹枕，松風一解襟。
體清塵累去，天得道腴深。
坐有三公適，中無一芥侵。
大恩嗟未報，何日奉觴琴。
餞光祿兩張卿退居·其二
作者：呂溱
朝代：宋

江上築臺遺世塵，堂中虛白見天真。
丹心許國平生事，皓首還家自在身。
水樹芬馨憐茝蕙，雪軒顔色愛松筠。
清時解紱端榮佚，不獨賢哉詠古人。
漁父
作者：呂炎
朝代：宋

萬頃江天一葉舟，桃花春水蓼花秋。
翛然白鳥蒼烟外，只有漁翁得自由。
甘園
作者：呂炎
朝代：宋

曾入當年富貴家，東風幾度換年華。
滿園桃李不知主，獨自開花自落花。
田園詞
作者：呂炎
朝代：宋

陰陰徑底忽抽葉，莫莫籬邊豆結花。
唳鶴清愁牽犬恨，料應不到菜園家。
閨思
作者：呂炎
朝代：宋

夜久香銷翡翠匳，十分春恨上眉尖。
荼䕷謝了櫻桃過，人影參差月半簾。
威惠廟
作者：呂璹
朝代：宋

當年平賊立殊勳，時不旌賢事忍聞。
唐史無人修列傳，漳江有廟祀將軍。
偈
作者：呂生
朝代：宋

六十年來此地居，靈臺光耀勝冰壺。
一朝破屋遂傾倒，且喜家中事事無。
句
作者：呂由庚
朝代：宋

地下若逢中執法，爲言今日再昇平。
和李巨川清風樓
作者：呂當
朝代：宋

祁陽要郡冠邊州，池壘深高北控幽。
欹岸綠楊浮水面，銜山紅日照簷頭。
立功慷慨思投筆，鬻己卑污耻飯牛。
獨使燕然銘漢德，百年忠憤遣人愁。
別荆州諸友
作者：呂皓
朝代：宋

荆州三度別，此別尤酸冷。
兼葭逐岸靡，烟雨隔林迴。
去棹行且留，離觴醉還醒。
緬懷荆州士，鵠立霜毛整。
競爽信何人，班班紛脫穎。
况是清峻流，魁然挈裘領。
相逢名教樂，殊忘舊機境。
草木臭味同，何庸强畦畛。
虎豹識避就，寧忍覆陷穽。
人情不相遠，頗諒心耿耿。
眼裏絕荆蓁，夙生何獨幸。
時恨多曠遠，赧容發面頸。
分袂復自茲，深淵惜斷綆。
斷綆無續期，分袂有時并。
但願各自珍，時當動深省。
一簣會成山，九仞猶棄井。
要令百鍊金，青熒無留礦。
大哉乾坤內，吾道相與永。
峨眉亭
作者：呂皓
朝代：宋

采石山頭月正弦，捉月臺邊酒滿船。
擾擾利名蟻慕羶，如公豈但酒稱賢。
平生醉裏詩三千，捲起長江作長箋。
悲哉人世隔天淵，一日乘風反自然。
死生在我不在天，欲死得死豈其冤。
欲罷長風大放顛，蒼茫何處可拍肩。
題青溪神女祠次東坡韻
作者：呂皓
朝代：宋

生居萬山中，二年依澤國。
偶於僧曹暇，聊欲訪禪默。
再拜神女祠，劈山定何術。
上有琳公巖，作論期破惑。
只今澄潭中，異影眩莫執。
宗源人幽窈，峨眉如可及。
吾聞大地下，出沒水中日。
胡爲二魶魚，欲歸猶未得。
變化乘雲雷，那能繫不食。
山深風竅號，天寒日車急。
寄語龍宮君，安隠藏故穴。
近來托怪多，勿遣容易測。
洞仙歌
作者：呂直夫
朝代：宋

徵鞍帶月，濃露沾襟袖。馬上輕衫峭寒透。望翠峰深淺，憶著眉兒，腰枝嫋，忍看風前細柳。別時頻囑付，早寄書來，能趁清明到家否。這言語，便夢裡、也在心頭，重相見、不知伊瘦我瘦。縱百卉千花已離披，也趁鎝、酴醿牡丹時候。
禁林讌會之什
作者：呂祐之
朝代：宋

高會蓬瀛振德音，崇賢同慶湛恩深。
瑞融雲露飛宸翰，榮下煙霄飾禁林。
鳳藻瓖奇清擊石，龍文模琢麗雕金。
辭臣喜適逢時願，睿眷殊敦好士心。
華照北門張組繡，秘逾東序敵球琳。
玉堂宴罷尤知幸，御牓天章豈易尋。
題議門胡氏華林書院
作者：呂祐之
朝代：宋

幾朝旌表映門閭，更賞林園入畫圖。
廷詔總宜名讓水，樹巢多恐是慈烏。
花迎客館清香遠，竹繞書堂氣節殊。
我直紫垣無路到，亂雲芳草隔洪都。
題尉廨壁
作者：呂祖仁
朝代：宋

屈指未逾月，沿封十往還。
路危頻駐馬，力倦怯登山。
親老難辭祿，時平懶養閑。
自憐清苦節，誰與達天顔。
和趙戶曹遊南湖之篇
作者：呂祖儉
朝代：宋

金華山下舊同遊，甬水相逢又半秋。
明月初開青玉匣，徹雲吹破白雲頭。
誰能共我同清賞，且得從君散客愁。
深夜沉沉欲回棹，浩歌相送過青州。
慈溪龍虎軒偶成·其一
作者：呂祖儉
朝代：宋

龍蟠虎踞秣陵城，甬上蒼官亦强名。
獨占高峰傲千古，夜深月照落潮聲。
慈溪龍虎軒偶成·其三
作者：呂祖儉
朝代：宋

仙都石筍似天成，鳬水松龍是弟兄。
走徧游人與行客，未知誰可寄深情。
慈溪龍虎軒偶成·其二
作者：呂祖儉
朝代：宋

老松偃蹇卧江濱，風月煙雲寄此身。
不羨參天二千尺，低徊欲對小峩岷。
慈溪龍虎軒偶成·其五
作者：呂祖儉
朝代：宋

尚書風節映鄞川，人物蕭然又幾年。
世路逶迤雖已極，軒前龍虎尚依然。
慈溪龍虎軒偶成·其六
作者：呂祖儉
朝代：宋

年來世路轉蹉跎，正大中庸論愈多。
出本無心歸亦好，何須胸次自干戈。
慈溪龍虎軒偶成·其四
作者：呂祖儉
朝代：宋

蒼然暮色已崢嶸，姑射山頭卧玉鯨。
墨客强生龍虎想，我來猶自怯威名。
晁景迂大觀庚寅冬爲四明船場後七十有餘年某適以倉氏之職至此閒而王兄季和亦來作景迂官相與訪問舊迹故傳尚有可考偶成數語簡季和因呈叔晦
作者：呂祖儉
朝代：宋

鄞川舊有船司空，小亭晚望江之東。
父老猶能理前話，無錢無木人無功。
風流已往四十載，水仙木犀徒自紅。
吾嘗夜看司空集，元符上書入邪中。
歲月蹉跎今幾許，俯仰一身隨轉蓬。
自爾怕道四明守，詎有律呂爲始終。
易系後譜此時有，又得剛說來發蒙。
魯人獵較亦獵較，復使妙句追飛鴻。
朅來海頭四閲月，塵埃滿袖生𣰥氃。
平生執鞭所欣慕，追尋故蹟得數弓。
超然之名猶可想，海氣微茫日未曨。
越中豈是不好事，別乘皆賢心已㤝。
場官繾綣真我友，欲來卜築祠此翁。
大書特書景迂號，庶幾遺躅常清通。
簿書期會目前耳，此意當令齊洛嵩。
豐公室外草芃芃，了齋却埽耳若聾。
當時二士相游從，夜闌太息非爲躬。
年運而往將溟濛，後輩風□□□□。
薄材微宦猶未工，尸祝越俎自忡忡。
誰圖遺像寘學宮，時與先儒相磨礲。
却歸金華守吾宗，端坐不出固其窮。
泛舟至竹洲
作者：呂祖儉
朝代：宋

湖光拍天浮竹洲，隠然一面城之幽。
中有高士披素裘，我欲從之恐淹留。
探囊百金辦扁舟，又煩我友著意修。
微風一動生波頭，飛棹來往倦則休。
兀兀坐曹如繫囚，吏餘只有萬斛愁。
一生安坐無幾求，今日棲遲如置郵。
脫帽露頂固狂流，俯首折腰亦可羞。
誓將入海登之罘，棄置人閒繞指柔。
蒼然暮色下羊牛，出處語默兩悠悠。
九原可起柳柳州，燕坐相與未始遊。
詩一首
作者：呂祖儉
朝代：宋

小齋標新名，清風自成響。
世累已破除，陽來道方長。
送時法登舟
作者：呂祖儉
朝代：宋

四山寒雨送行舟，獨掩柴扉淚未收。
歸見故人應問我，爲言卒歲敢優游。
送汪時法歸金華·其一
作者：呂祖儉
朝代：宋

扁舟南去意茫然，襆被追隨便欲前。
親故道途相與語，但言高義薄雲天。
送汪時法歸金華·其七
作者：呂祖儉
朝代：宋

携手山橋第一軒，誰能結我夢中緣。
他年有意重過我，細細爐熏理舊編。
送汪時法歸金華·其三
作者：呂祖儉
朝代：宋

霽虹解纜動江聲，風不隨人舟易橫。
咫尺青泥含淡月，何時相對話平生。
送汪時法歸金華·其二
作者：呂祖儉
朝代：宋

梅潦因仍不計旬，舟車屢易敢因循。
昭真觀裏泠泠水，豈解遊人有怒瞋。
送汪時法歸金華·其五
作者：呂祖儉
朝代：宋

人言追送不嫌遠，我獨衰殘懶出門。
重教來時路旁候，猶留風月伴黄昏。
送汪時法歸金華·其六
作者：呂祖儉
朝代：宋

歸去兒曹欲與言，相思切處莫窺園。
吾宗事業無多子，守得簞瓢始見根。
送汪時法歸金華·其四
作者：呂祖儉
朝代：宋

問途快閣得寬恩，舟轉風移日未昏。
山月相忘期度歲，別懷祗覺暗銷魂。
道上有感
作者：呂祖儉
朝代：宋

羣書亂插架，荏苒忽忘年。
歸來誰謂必，拂拭復茫然。
聖遠道難繼，事變如山連。
寒夜煨芋栗，炎天浮藕蓮。
時與舊朋儔，曳杖訪林泉。
忽來朝市中，歲月復推遷。
一朝忽南去，道里有餘艱。
韶陽號善地，九齡亦稱賢。
杜門省愆咎，夙夜問周旋。
異時歸故里，拜掃明招阡。
目力儻未衰，庶幾守遺編。
金沙臺
作者：呂祖儉
朝代：宋

謫居無地寄幽懷，□有高臺自漢開。
紫極晨光招我望，錦江春色逐誰來。
賡歌惟憶多炎裔，作賦應憐乏賈才。
人物若增山水勝，詩仙龍種兩奇哉。
韶陽之遷道中呈汪時法·其一
作者：呂祖儉
朝代：宋

南江一道水分明，寂寂扁舟不記程。
回望家山在雲際，夢魂猶對短書檠。
韶陽之遷道中呈汪時法·其三
作者：呂祖儉
朝代：宋

一川風月下扁舟，蕩漾金波泛白鷗。
此去韶江知幾里，九成縹渺在雲頭。
韶陽之遷道中呈汪時法·其二
作者：呂祖儉
朝代：宋

汪氏諸郎子獨賢，相從過嶺過韶川。
九齡風味猶存否，莫向南華却問禪。
題史子仁碧沚·其一
作者：呂祖儉
朝代：宋

相家小有四明山，更葺桃源渺莽間。
四面樓臺相映發，一川烟水自彎環。
題史子仁碧沚·其二
作者：呂祖儉
朝代：宋

中州纍石勢嵯峩，城外遥峰聳翠螺。
舊說夕陽無限好，此中更得夕陽多。
題聽雨堂
作者：呂祖儉
朝代：宋

王筍參參好弟兄，幽軒共對短燈檠。
摶風萬里志將遂，聽雨幾年心獨清。
戯綵奉觴歡正洽，對床欹枕夢初成。
此時細細簷花落，別是一觥風雨報。
縣學秋試
作者：呂祖平
朝代：宋

細雨輕寒弄曉晴，紛紛鵠立擁書黌。
廣庭賸欲先耆艾，小試聊煩喚弟兄。
韞櫝此時增玉價，傳家有子勝金籝。
鷄蟲得失能多少，也聽春蠶葉上聲。
呈孫元素
作者：呂祖异
朝代：宋

匹馬先來破曉雲，千章喬本翠繽紛。
山圍道院窗窗見，泉出丹池處處分。
酒好便能澆磈磊，飯香何必御羶葷。
明朝又踏紅塵去，多羨烟霞總屬君。
重游洞庭
作者：呂祖异
朝代：宋

重來洞庭野，往事付行雲。
樂奏思黄帝，珠寒訝鄂君。
朝廷用儒術，兵甲洗妖氛。
好在胸中策，堂堂整六軍。
何叔京挽章二首·其一
作者：呂祖謙
朝代：宋

濮州以諫死，何氏得其真。
天下中庸義，人間父子親。
再傳猶易簡，小出復逡巡。
埋骨雖南土，傾心向北辰。
何叔京挽章二首·其二
作者：呂祖謙
朝代：宋

傾蓋黄亭夜，翛然澗壑姿。
倚天唯直榦，到地絕旁枝。
亹亹今何許，悠悠只自知。
寒碑卧風雨，千載有深期。
何茂恭母王夫人挽章
作者：呂祖謙
朝代：宋

南朝人物盛諸何，壽母皤然樂事多。
堂下無憂萱弄色，天邊有信桂交柯。
黄金籝滿經方重，白玉樓成恨未磨。
空誦安仁舊時賦，版輿零落故山阿。
再賦真覺僧房蘆三首·其一
作者：呂祖謙
朝代：宋

湖山近減江湖趣，寂歷頹垣仲蔚蒿。
縱有秋風何處著，遶籬無葉起蒼濤。
再賦真覺僧房蘆三首·其三
作者：呂祖謙
朝代：宋

清曉霜鍾喚客興，餘聲知度幾稜層。
烟霞深處無人到，時見憑欄一兩僧。
再賦真覺僧房蘆三首·其二
作者：呂祖謙
朝代：宋

屋角清渠瀨淺沙，風斜雨重倒蒼葭。
沙鷗不下投前浦，塞雁重來失舊花。
劉梧州挽章
作者：呂祖謙
朝代：宋

駟馬高車照路光，幡然改轍興何長。
空山猿鶴驚無恙，同社雞豚樂未央。
祗見歲華來冉冉，不知耆舊去堂堂。
北邙道上麒麟冢，誰得歸休十載强。
又二首·其一
作者：呂祖謙
朝代：宋

平生丈人行，每語盡箴規。
問字揚雄宅，談經董相帷。
壺觴陪勝踐，杖屨及深期。
誰料南歸日，墳前宿草衰。
又二首·其二
作者：呂祖謙
朝代：宋

公未陪經幄，還應典奉常。
如何便沈沒，不使少翺翔。
幽壤千年閉，名山萬卷藏。
升堂多俊彥，築室繞高岡。
向運使挽章
作者：呂祖謙
朝代：宋

戟衣翻戶映庭槐，使節州符未展才。
文獻定知丞相似，淵源還自洛陽來。
異端惑世濃於酒，古學違時冷若灰。
從此湖人識喪禮，凜然治命手親裁。
周堯夫主管挽章
作者：呂祖謙
朝代：宋

五柳傳觴地，風流魏晉前。
曾探孝先笥，慣坐廣文氈。
身世渾如夢，功名莫問天。
從今風雪夜，不上剡溪船。
周表卿尚書挽章
作者：呂祖謙
朝代：宋

奏篇曾用牘三千，晚歲回翔日月邊。
眼看四朝諸老盡，身兼五福幾人全。
清臺課歷遺書在，晝寢凝香舊政傳。
竹馬館前寒月白，當時轍迹故依然。
和虞仲逸初夏懷黄巖村居
作者：呂祖謙
朝代：宋

幾曲江村雨外明，釣磯漁屋入新晴。
參天喬木淺深綠，蓋水圓荷先後生。
歸夢每煩春鳥喚，故林可忍曉猿驚。
功成共祖東門道，不負溪山舊主盟。
城樓
作者：呂祖謙
朝代：宋

城峻先迎月，簾疎不隔風。
棋聲傳下界，鴈影沒長空。
島嶼秋光裏，樓臺海氣中。
登臨故待晚，雨外夕陽紅。
夏夜
作者：呂祖謙
朝代：宋

晚市收聲盡，虛堂一味凉。
炎蒸渠酷吏，閒靜我羲皇。
露沐疎螢濕，風梳細草長。
典移無定在，隨月轉胡床。
夏日
作者：呂祖謙
朝代：宋

階前水樂元無譜，簷外風琴不用絃。
待喚青奴與黄嬭，爲君極意作今年。
夜宿浦城魚梁徐刪定子出示林謙之挽其父二詩時謙之方按刑廣東有懷次韵·其一
作者：呂祖謙
朝代：宋

五年不說空山雨，今夜魚梁著釣船。
爲問故人今健否，桄榔葉暗瘴江邊。
夜宿浦城魚梁徐刪定子出示林謙之挽其父二詩時謙之方按刑廣東有懷次韵·其二
作者：呂祖謙
朝代：宋

兩章宛轉復清哀，讀到魚梁首重迴。
便使短牋無姓字，也應知自艾軒來。
宣城李君嘗遊東湖居士之門袖詩見過次韵以謝
作者：呂祖謙
朝代：宋

人去湖空古豫章，溪蓀水荇換年芳。
聞風我是通家舊，覓句君猶弟子行。
鬚髮蒼浪休歎老，齒牙沆瀣尚生香。
宛陵自昔詩人國，今日誰升小謝堂。
寄章冠之
作者：呂祖謙
朝代：宋

章侯平生一詩囊，酬風酢月徧四方。
浩歌姑熟酒淋浪，醉呼太白同舉觴。
遂登浮玉臨渺茫，江濤挾筆益怒張。
沙頭倚檣樂未央，興闌忽上秋浦航。
門前槐花日夜黄，閉門琢詩聲繞梁。
白袍紛紛渠自忙，飄然邂逅非所望。
自言久厭世鎖韁，合眼已夢廬山蒼。
君才甚碩氣方剛，身雖欲隠文則彰。
江湖故人半朝行，左推右挽摩天翔。
而我戢翼甘摧藏，不能與俗相迎將，徑當行前掃山房。
俟君功成還故鄉，却駕柴車迎路傍。
富陽舟中夜雨
作者：呂祖謙
朝代：宋

萬頃煙波一葉舟，已將心事付溟鷗。
蓬籠夜半蕭蕭雨，探借幽人八月秋。
尚書汪公得請奉祠餞者十有四人分韵賦詩某得敢字
作者：呂祖謙
朝代：宋

鼎食味苦濃，藿食味苦淡。
同生不同嗜，羊棗與昌歜。
孰能游其間，進退兩無憾。
尚書古仙伯，雅尚本真澹。
禁涂履星辰，講厦席氈毯。
將升閒槐棘，忽去亂葭菼。
太清奉虛皇，奎壁手可攬。
舉以華其歸，光耀極鉛槧。
向來功名人，勇進忘坎窞。
聽誦歸來辭，掩耳謝不敢。
寧知達士胸，萬牛眇難撼。
清風滿後車，一洗世氛黕。
祖帳將軍園，寒枝紅綴糝。
公歸寧久闊，別意不成慘。
金華訪舊學，和羹待醯醓。
政恐牧笛清，終換街鼓紞。
恭和御製秋日幸祕書省近體詩
作者：呂祖謙
朝代：宋

麟閣龍旂日月章，中興再見赭袍光。
仰觀焜燿人文盛，始識扶持德意長。
功利從今卑管晏，浮華自昔陋盧王。
願將實學酬天造，敢效明河織女襄。
應春坊輓章
作者：呂祖謙
朝代：宋

鉛槧青燈夜，韜鈐紫塞秋。
請纓雖拜疏，投筆未封侯。
幃白風煙慘，旗丹霧雨愁。
從來桑梓接，助輓不成謳。
效進士作三年通一經
作者：呂祖謙
朝代：宋

歲月去如矢，橫經徒慨然。
誰能通一藝，真不負三年。
用意窺園外，收功刻楮邊。
幽光回蠹簡，新意出陳編。
上相黄金重，諸儒白首鮮。
同聲不同調，嘆息伯牙絃。
方齋行
作者：呂祖謙
朝代：宋

世皆尚圓君獨方，富貴可取君不忙。
閉門讀書聲琅琅，舊書重疊堆在牀。
點勘同異分邊旁，運精竭思心力彊。
十年足不離僧房，荒山野路秋水長。
客雖欲至嫌路妨，幽蘭無人爲君芳。
采菊落英充餱糧，客即不來有餘香。
明招雜詩四首·其一
作者：呂祖謙
朝代：宋

鳥聲報僧眠，鐘聲報僧起。
靜中輕白日，邈視東流水。
風月有逢迎，出門聊徙倚。
傳徧南北村，松間橫屐齒。
明招雜詩四首·其三
作者：呂祖謙
朝代：宋

牆竹生夏陰，風荷留宿露。
解衣一盤礴，此豈不足付。
明招雜詩四首·其二
作者：呂祖謙
朝代：宋

前山雨退花，餘芳棲老木。
卷藏萬古春，歸此一窗竹。
浮光泛軒檻，秀色若可掬。
豐腴當夕餐，大勝五鼎肉。
明招雜詩四首·其四
作者：呂祖謙
朝代：宋

風簷裊茶煙，銅瓶語相泣。
清陰一疎箔，不礙飛花入。
春日七首·其一
作者：呂祖謙
朝代：宋

江梅已過杏花初，尚怯春寒著萼疎。
待得重來幾枝在，半隨蝶翅半蜂鬚。
春日七首·其二
作者：呂祖謙
朝代：宋

短短菰蒲綠未齊，汀洲水暖鴈行低。
柳陰小艇無人管，自送流花下別溪。
春日七首·其五
作者：呂祖謙
朝代：宋

絡石寒毛澗底明，春來綠徧小崢嶸。
憑誰再續平泉記，爲定芸蘭孰弟兄。
春日七首·其六
作者：呂祖謙
朝代：宋

一川曉色鷺分去，兩岸煙光鶑带來。
徑欲卜居從釣叟，綠楊缺處竹門開。
春日七首·其四
作者：呂祖謙
朝代：宋

春波無力未勝鷗，夾岸山光翠欲流。
若使畫成驚顧陸，更教吟出壓曹劉。
晚春二首·其一
作者：呂祖謙
朝代：宋

卷地狂風殿晚春，落花蓋水欲成雲。
向人不改故時面，惟有蒼官與此君。
晚春二首·其二
作者：呂祖謙
朝代：宋

風絮流花一任渠，北窗高卧綠陰初。
閉門春色閒中老，爲謝平生董仲舒。
晚望
作者：呂祖謙
朝代：宋

獨立荒亭數過帆，橫林疎處見滄灣。
故知不入豪華眼，送與鳬鷗自在看。
晚步溪上
作者：呂祖謙
朝代：宋

疎疎屐齒印平堤，露著烏紗客未知。
別浦歸舟爭占岸，橫林宿鳥自分枝。
開張漁父胸中趣，漏泄騷人句外悲。
會與清溪約長夏，風簾水簟答漣漪。
李粹伯侍御母夫人挽章
作者：呂祖謙
朝代：宋

對仗峩冠日，鯨牙洶九淵。
堂萱不改色，臺柏故參天。
共識吾君聖，今知此母賢。
丁寧劉子□，□事一時編。
東陽郭彥明挽章
作者：呂祖謙
朝代：宋

小試威名蓋一鄉，卷藏韜畧付農桑。
傳家籤軸書盈幄，擇壻簪纓笏滿牀。
置邑萬家開兆域，送車千兩塞康莊。
正須今代如椽筆，盡發潜光著石章。
楊信伯郎中挽章二首·其一
作者：呂祖謙
朝代：宋

象魏三千法，瀛洲十八人。
南宮占列宿，少海近重輪。
聞道清羸極，猶有職業親。
榴皮餘屋壁，零落獨無神。
楊信伯郎中挽章二首·其二
作者：呂祖謙
朝代：宋

並舍游從舊，同朝分義深。
時時墜書札，得得到山林。
北去先移棹，南來後盍簪。
死生離合地，搔首一悲吟。
次前韵答石秀才
作者：呂祖謙
朝代：宋

幽軒返照可窗明，政用高談答晚晴。
共聽銅瓶秋雨急，不知石鼎曉雲生。
清詩未讀心先醉，別日無多夢已驚。
聞道烏衣盛文史，祇愁異姓後宗盟。
次韵葉丞相陳尚書游南園
作者：呂祖謙
朝代：宋

樂事良辰古所難，三分春色一分寬。
潤花雨過紅裙濕，倚竹風斜翠袖寒。
自有南堂誰舉白，可無東絹爲施丹。
兩翁醉墨曾題品，便作平泉草木看。
清曉出郊
作者：呂祖謙
朝代：宋

落月窺甕牖，殷勤喚人醒。
蓐食治野裝，行行向郊坰。
林端橫宿靄，未放羣山青。
藕花斷復續，莫辨浦與汀。
初聞露花香，一洗廛市腥。
清景竟難挽，晨光著郵亭。
留眼數天際，尚餘三四星。
車塵駕暑氣，白汗如翻瓶。
凉燠一機耳，慍喜誰使令。
泠然解其會，冰壺在中扃。
漢銅弩機歌
作者：呂祖謙
朝代：宋

甘泉宮中烽火催，武庫掣鏁殷春雷。
山西都尉部千弩，意氣欲壓天山摧。
朔風慘慘隨旗尾，角聲滿天日色死。
眼吞單于方發機，南風不競羽倒飛。
血視空弮尚思戰，邊庭無竹可續箭。
斷絃已作塞上塵，零落銅牙時一見。
土花蝕盡繆篆青，千年遺恨今未平。
雕鞍過盡不回首，落身几案依書檠。
蘚苔暗淡生古色，中有少卿千斛力。
從漢至今無大黄，婦翫兒嬉固其職。
長平箭頭豪士憐，赤壁折戟傳青篇。
古來慷慨共如此，脫畧形器求天全。
是機雖缺神凜然，想成風沙射鵰天。
徑欲匹馬南山邊，何必一臂三十絭。
王通直挽章
作者：呂祖謙
朝代：宋

近來南國冢，半是北人墳。
異縣誰憐我，同鄉又失君。
深居傳雅尚，堅坐挹清芬。
日落長安第，三槐拂暮雲。
王龜齡詹事挽章二首·其一
作者：呂祖謙
朝代：宋

諸老收聲盡，佳城又到公。
蒼天那可問，吾道竟成窮。
旌卷莆田雨，簫橫霅浦風。
今年襟上淚，三哭萬夫雄。
王龜齡詹事挽章二首·其二
作者：呂祖謙
朝代：宋

大使交旃日，元戎解甲秋。
先鳴驚衆寐，孤憤壓羣咻。
羽翼新鴻鵠，聲華舊斗牛。
斷橋亡恙否，落月照寒流。
睢陽五老圖贊
作者：呂祖謙
朝代：宋

同支派別胄遥遥，南渡衣冠尚北朝。
千載畫圖文獻在，兩朝開濟政明昭。
公卿倡和遵皇運，嗣子傳家念祖饒。
幸得慶源流自遠，匡扶人世釋塵囂。
祭酒芮公既歿四年門人呂某始以十詩哭之·其一
作者：呂祖謙
朝代：宋

少年把筆便班揚，咳唾珠璣落四方。
歲晚寒窗渾忘却，瓦爐香細雨聲長。
祭酒芮公既歿四年門人呂某始以十詩哭之·其一〇
作者：呂祖謙
朝代：宋

先生墓木綠成圍，弟子摧頹晝掩扉。
大雪繁霜心已死，有時清夢尚摳衣。
祭酒芮公既歿四年門人呂某始以十詩哭之·其七
作者：呂祖謙
朝代：宋

聞人有善己伸眉，倒廩傾囷更不疑。
菶菶萋萋竟何許，卷阿空老鳳皇枝。
祭酒芮公既歿四年門人呂某始以十詩哭之·其三
作者：呂祖謙
朝代：宋

小醉初醒日半昏，森森赤棒遶籬門。
慨然投袂無難色，不識從來獄吏尊。
祭酒芮公既歿四年門人呂某始以十詩哭之·其九
作者：呂祖謙
朝代：宋

璧水經年奉宴居，天和襲物自舒徐。
憑誰寄謝朱公掞，纔向春風坐月餘。
祭酒芮公既歿四年門人呂某始以十詩哭之·其二
作者：呂祖謙
朝代：宋

際野塵埃撲面來，萬人蟻聚撥難開。
手中杓柄長多少，蟄盡饑腸十月雷。
祭酒芮公既歿四年門人呂某始以十詩哭之·其五
作者：呂祖謙
朝代：宋

殿前拜疏閲羣公，獻替從違各異同。
陛楯諸郎自相語，白頭祭酒最由衷。
祭酒芮公既歿四年門人呂某始以十詩哭之·其八
作者：呂祖謙
朝代：宋

胸懷北海與南溟，却要涓涓一勺清。
相對蹴然如重客，無人信道是門生。
祭酒芮公既歿四年門人呂某始以十詩哭之·其六
作者：呂祖謙
朝代：宋

出祖津頭六館空，帽簷齊側掛帆風。
吳興盛事人能數，直自胡公到芮公。
祭酒芮公既歿四年門人呂某始以十詩哭之·其四
作者：呂祖謙
朝代：宋

交廣歸來里巷迎，破囊又比去時輕。
何須更酌廉泉水，夫子胸中萬斛清。
秋日
作者：呂祖謙
朝代：宋

堂下梧桐樹，清陰欲滿簾。
風前數葉落，枝外幾山添。
世故真難犯，幽棲不用占。
新凉入書幌，好在鄴侯籤。
端明汪公挽章二首·其一
作者：呂祖謙
朝代：宋

異時憂世士，太息恨才難。
每見公身健，猶令我意寬。
彫零竟何極，回復豈無端。
此理終難解，天風大隧寒。
端明汪公挽章二首·其二
作者：呂祖謙
朝代：宋

四海膺門峻，親承二紀中。
論交從父祖，受教自兒童。
山嶽千尋上，江河萬折東。
微言藏肺腑，欲吐與誰同。
與同館遊張氏園分韵得日字
作者：呂祖謙
朝代：宋

出門厭囂塵，入門倦佔畢。
駕言城北園，滯思頓覺失。
方池環修篁，廣陌衛行栗。
先雪梅已苞，後霜草猶茁。
上躋極高明，旁穿復深密。
主人真喜事，秀句屢盈帙。
招呼文字飲，及此三餘日。
山林與鐘鼎，零茂本非匹。
斯遊豈偶然，書板記甲乙。
葉子山右史父宣義挽章二首·其一
作者：呂祖謙
朝代：宋

經笥深無底，高談一座傾。
置身初濩落，有子晚光榮。
命服鄉閭賀，安輿里巷迎。
風枝何不定，忽忽到佳城。
葉子山右史父宣義挽章二首·其二
作者：呂祖謙
朝代：宋

諸父烏衣集，公時預往還。
涼秋同出郭，勝日共尋山。
電掣流年速，舟移古岸閒。
又成丹旐去，衰涕不勝潸。
蔣世修祕書父朝奉挽章
作者：呂祖謙
朝代：宋

太一青藜子舍光，命書頻歲到高堂。
深居物外風煙老，靜看人間日月忙。
繞舍圖書千載韵，映階蘭玉四時芳。
逝舟休歎東流水，餘慶源流衮衮長。
蕭果卿祭酒挽章二首·其一
作者：呂祖謙
朝代：宋

虛心觀世態，實行播鄉評。
璧玉中邊厚，冰壺表裏清。
家聲到蕭傅，人望似陽城。
殄瘁無窮恨，湘江日夜傾。
蕭果卿祭酒挽章二首·其二
作者：呂祖謙
朝代：宋

摩揣誠斯薄，雕鎸質自銷。
平生但真樸，直上絕枝條。
氛霧終澄霽，丘山亦動摇。
朝陽舊時鳳，聲人舜簫韶。
薛叔雲左史母方夫人挽章二首·其一
作者：呂祖謙
朝代：宋

彤管傳遺範，形容欲付誰。
初年柏舟賦，晚歲艾軒詩。
□□□□□，□金□赤墀。
莆中稱壽母，不獨蔡三司。
薛叔雲左史母方夫人挽章二首·其二
作者：呂祖謙
朝代：宋

往在西雍日，從容許拜親。
杏花壇壝古，萱草戶庭春。
曾是升堂客，應爲執紼人。
壺公天一角，吹淚灑車塵。
蘇仁仲計議挽章二首·其一
作者：呂祖謙
朝代：宋

幽棲略具便休官，帝遣蒲輪喚不還。
大似文元居道院，又如退傅過香山。
夢回帷幄青冥上，醉墮風波浩蕩間。
向使胸中有榮辱，那能八十鬢毛班。
蘇仁仲計議挽章二首·其二
作者：呂祖謙
朝代：宋

登門疇昔奉從容，婺越之間一水通。
今日江東無賀老，去年牀下拜龐公。
舊來論議多遺落，新出傳聞或異同。
已矣從誰判真贋，汗青連屋未施功。
西興道中二首·其一
作者：呂祖謙
朝代：宋

鳬鶩迎船似有情，隨波故起綠粼粼。
野花照水開無主，誰信春歸已兩旬。
西興道中二首·其二
作者：呂祖謙
朝代：宋

桑麻張王不知春，帝恐鶑花太斷魂。
東岸紅霞西岸綠，却將景色爲平分。
許由
作者：呂祖謙
朝代：宋

許由不耐事，逃堯獨參寥。
行至箕山下，盈耳康衢謠。
謂此汙我耳，臨流洗塵囂。
水中見日馭，勞苦如堯朝。
堯天接山際，堯雲抹山椒。
誰云能避世，處處悉逢堯。
許著作挽章
作者：呂祖謙
朝代：宋

清文麗藻百川增，窘步追隨愧不能。
麟趾差肩臺岌岌，鴈飛聯翼塔層層。
蓴鱸歸興都門酒，薤露悲歌大隧燈。
獨向梁間誦遺句，寒松衰菊繞崚嶒。
賀車駕幸祕書省二首·其一
作者：呂祖謙
朝代：宋

麟臺高柳識雕輿，共記中興幸省初。
黄道再傳天子蹕，青編重入史臣書。
需雲下際君恩盛，晨露高張樂節舒。
若寫鴻猷參大雅，定非周鼓頌田漁。
賀車駕幸祕書省二首·其二
作者：呂祖謙
朝代：宋

紫清丹極與天鄰，闔闢乾坤繫笑嚬。
獨爲斯文回一顧，坐令吾道重千鈞。
先王舊物參差見，列聖明謨次第陳。
墨客區區感榮遇，豈知深意在彝倫。
趙路分挽章二首·其一
作者：呂祖謙
朝代：宋

魯衛封雖近，原顔室自貧。
一家唯四壁，九族自三春。
子舍龍頭貴，佳城馬鬣新。
升堂如昨日，南望涕沾巾。
趙路分挽章二首·其二
作者：呂祖謙
朝代：宋

晨昏生死際，至性極民彝。
巨孝東都傳，劬勞小雅詩。
固應爲世表，何止秀天枝。
令子傳遺緒，纍然不自持。
送丘宗卿博士出守嘉禾以視民如傷爲韵·其一
作者：呂祖謙
朝代：宋

槜李國西門，道里去天咫。
訟庭人摩肩，客館舟銜尾。
涼燠變須臾，怵聽復駭視。
心平理自見，周道本如砥。
送丘宗卿博士出守嘉禾以視民如傷爲韵·其三
作者：呂祖謙
朝代：宋

奮髯疾抵几，解衣徐探雛。
古來多快士，氣吞兩輪朱。
簿書高沒人，迎筆風摧枯。
自許豈不豪，歲晏終何如。
送丘宗卿博士出守嘉禾以視民如傷爲韵·其二
作者：呂祖謙
朝代：宋

堂下萬休戚，堂上一笑嚬。
是心苟不存，對面越與秦。
豚魚尚可孚，况此能言民。
君看津頭柳，葉葉皆相親。
送丘宗卿博士出守嘉禾以視民如傷爲韵·其四
作者：呂祖謙
朝代：宋

折肱稱良醫，識病由身傷。
開府事如麻，豈盡昔所嘗。
平生老農語，易置復難忘。
麥黄要經雪，橘黄要經霜。
送喻叔奇通判會稽
作者：呂祖謙
朝代：宋

鳴騶前日餞出使，椎鼓今日送作州。
會稽別駕官尚薄，道傍羨者何其稠。
版輿有親餘九十，東南之美供甘柔。
先春鑄牙入午啜，破臘箭茁充晨羞。
况復詩壇執牛耳，所至風月相獻酬。
千巖萬壑徧題品，會有采者人名遒。
送宋子華通判長沙
作者：呂祖謙
朝代：宋

騷人故悲秋，九辨播三楚。
宋公舊題壁，文采照潭府。
千載得君侯，遥遥接華緒。
還當初秋天，又進湖湘艣。
當家多勝事，此役可兼取。
江山日日新，似若相勞苦。
木脫獻群峰，雲生失前浦。
况持別乘權，光華動徒旅。
元戎下分庭，百吏羣趨廡。
後車載仁風，習習被南土。
預知潢池盜，無復驚桴皷。
政當勸賣劍，不必禁挾弩。
嶺頭鏡面平，論賞駢圭組。
臨分一盃酒，不爲離愁舉。
送朱叔賜赴閩中幕府二首·其一
作者：呂祖謙
朝代：宋

止戈堂上屐聲閒，飛蓋相追杳靄間。
君到定知難入眼，倚天灊霍是家山。
送朱叔賜赴閩中幕府二首·其二
作者：呂祖謙
朝代：宋

路逢十客九衿青，半是同窗舊弟兄。
最憶市橋燈火靜，巷南巷北讀書聲。
送柳嚴州解官趨朝
作者：呂祖謙
朝代：宋

一葉初秋已趣裝，璽書屢下駐歸艎。
少留北闕三年最，多借西州半歲强。
身外寵榮元自薄，眼前凋瘵故難忘。
書囊知有朝天草，不是中和樂職章。
送胡子遠著作知漢州分韵得行字
作者：呂祖謙
朝代：宋

定交不在蚤，意合蓋已傾。
胡侯西南來，兩載同書檠。
與人徐有味，於世初無營。
虛舟澹容與，未易寵辱驚。
魚龍同一波，中有千丈清。
道氣自深穩，名言常簡明。
南宮接東觀，天衢勢方亨。
夢回得遠信，窺簷渚鴻鳴。
開書見連環，歸興浩已盈。
子政方校錄，令伯俄陳情。
都門日轂擊，雜襲炎凉并。
誰知此麾蓋，獨爲思親行。
夾道皆歎息，始識真重輕。
古來聚散地，雪野天崢嶸。
別袖不可挽，宿昔洲渚生。
君臣有大義，忠孝相持衡。
勉哉楙明德，清廟須棟甍。
遊上天竺
作者：呂祖謙
朝代：宋

浄域何虛寂，居然隔市喧。
僧來混不語，吾亦欲忘言。
至樂存簞食，浮名類觸藩。
行行返初服，賁趾老邱樊。
過九江贈同舍陳伯秀
作者：呂祖謙
朝代：宋

異時夫子門，論交心獨可。
晨窗並几案，莫檠共燈火。
同升大宗伯，道阻山砐硪。
淡墨濕棲鴉，天開棘闈鎖。
高張三百丈，徧數不及我。
咫尺判飛沈，鵬摶笑鳶墮。
音塵兩疎闊，歲月悉箭笴。
風吹樊口帆，雨繫潯陽柁。
故人尚一尉，旌旗穿紫邏。
相逢話舊游，撥置朱墨夥。
握手忘寒溫，屈指半轗軻。
官居岸平湖，波濤日舂簸。
飽看五老面，此計殊未左。
山房舊聞名，欲往輒不果。
須君發其藏，萬卷書繞坐。
鄭武子刪定挽章二首·其一
作者：呂祖謙
朝代：宋

博洽推諸老，胸中幾石渠。
暮年終反約，精義本無餘。
羲易忘言後，楞伽絕筆初。
長歸應不憾，舊學盡成書。
鄭武子刪定挽章二首·其二
作者：呂祖謙
朝代：宋

古汴豪英海，追隨不厭勤。
廛中識梅福，簾下得嚴君。
培養逢原學，堙沈濟世勳。
定知千載後，下馬董生墳。
酬上饒徐季益學正
作者：呂祖謙
朝代：宋

吾家紫微翁，獨守固窮節。
金鑾罷直歸，朝飯尚薇蕨。
峩峩李杜壇，總角便高躡。
暮年自誓齋，銘几深刻責。
名章與俊語，掃去秋一葉。
冷淡靜工夫，槁乾迂事業。
有來媚學子，隨叩無不竭。
辭受去就間，告戒意尤切。
典刑自耆老，護持何敢闕。
嗟予生苦晚，名在諸孫列。
拊頭雖逮事，提耳未親接。
徐侯南州秀，少也嘗鼓篋。
示我百篇詩，照坐光玉雪。
因之理前話，講繹霏談屑。
兩都弟子員，家法嚴城堞。
取善則未周，守舊猶有說。
同門風雨散，孤學絲桐絕。
懷哉五馬橋，寒逕尋遺屧。
野步
作者：呂祖謙
朝代：宋

石梁俯清流，苔髮明可數。
茅簷春晝長，寂寂亭陰午。
鳥啼花徑深，風絮浩無主。
幽人不可親，棋聲時出戶。
陳庭堅聘君挽章二首·其一
作者：呂祖謙
朝代：宋

沙尾三家市，人聲半米鹽。
悠然搔短髮，忽此見長髯。
觴詠歡初合，溪山氣已添。
豐城埋劍夜，太史定先占。
陳庭堅聘君挽章二首·其二
作者：呂祖謙
朝代：宋

大門三世舊，是邑兩公同。
易策它年絕，詩筒去歲空。
朱簾豹隠雨，白馬虎谿風。
好在慈恩塔，亭亭翠靄中。
陳能之少卿挽章二首·其一
作者：呂祖謙
朝代：宋

往在西臺日，調娛用力艱。
善人終有恃，公道亦徐還。
既去言方白，重來鬢已班。
清名配詹事，千載赤城山。
陳能之少卿挽章二首·其二
作者：呂祖謙
朝代：宋

二父官曹接，諸郎硯席通。
流年何鼎鼎，見日每匆匆。
馬走誰憐我，麟書近得公。
又成交臂失，楚些鐸聲中。
鞏采若府推母錢夫人挽章二首·其一
作者：呂祖謙
朝代：宋

內助功推冠，名成父子間。
中原遺俗盡，舊族素風還。
石窌天開邑，宮門日綴班。
光華竟何許，夕照在西山。
鞏采若府推母錢夫人挽章二首·其二
作者：呂祖謙
朝代：宋

歷歷稱觴地，悲凉騎省園。
風枝今日恨，露葉去年痕。
鸞翥昏遺鏡，魚枯泣舊軒。
曲湖春色滿，不到北堂萱。
題劉氏綠映亭二首·其一
作者：呂祖謙
朝代：宋

涼葉翻翻不受塵，芒鞋藤杖及清晨。
開窗小放前溪入，澄綠光中獨岸巾。
題歸菴
作者：呂祖謙
朝代：宋

雲壁開蒼峽，風林卷翠濤。
諸松皆老大，一嶂獨孤高。
發興雖公等，尋幽許我曹。
秋光端可賦，不是楚人騷。
題真覺僧房蘆
作者：呂祖謙
朝代：宋

何人夜折苕溪雪，吹落山堂寄清絕。
夢回軒檻非人間，一岸扶疎碎殘月。
秋風索索秋意晚，葉外參差明疊巘。
頗似江南短棹歸，平沙鴈落汀洲遠。
蒼濤遶窗碧玉寒，中有漁父千古閑。
知君胸次五湖闊，波聲髣髴游杏壇。
少林之孫韵枮木，避世避人何用逐。
渭川謾復千畝多，江上由來一葦足。
魏元履國錄挽章二首·其一
作者：呂祖謙
朝代：宋

麻衣見天子，拜疏不知休。
落落山林氣，拳拳畎畝憂。
極知千載遇，政用一身酬。
繞舍閩溪水，朝宗日夜流。
魏元履國錄挽章二首·其二
作者：呂祖謙
朝代：宋

羣公祖疏傅，多士送陽城。
短棹非前約，長亭及此行。
深留移白日，共語只蒼生。
會續山陽賦，鄰人笛未橫。
魯少卿挽章
作者：呂祖謙
朝代：宋

慶源衮衮接天流，老桂傳香次第秋。
人物西都九卿選，光華南國十州遊。
翛然徑下滕王閣，已矣長懷范蠡舟。
身後楚騷誰著錄，靈光舊草合兼收。
挽和靖先生詩三首·其一
作者：呂稽中
朝代：宋

往在伊川學，他時洙泗傳。
從來有高第，未覺喪前賢。
繆列三千士，於今二十年。
山頹與梁壞，淚盡會稽前。
挽和靖先生詩三首·其三
作者：呂稽中
朝代：宋

垂老朝三聘，生平食一簞。
絕知斯道在，遺恨得時難。
廟謹先師祀，書傳後代看。
形容銘墓石，三發喟然嘆。
挽和靖先生詩三首·其二
作者：呂稽中
朝代：宋

四海尊師席，斯文特未衰。
何其兩楹夢，遽使哲人萎。
閬水從容意，稽山疾病時。
勤勤付斯道，矢死奉成規。
句
作者：呂端
朝代：宋

愚臣鈎直難堪用，宜用濠梁結網人。
贈李公
作者：呂端
朝代：宋

憶昔僦居明德坊，官資俱是校書郎。
青衫共直昭文館，白首同登政事堂。
佐國廟謨君已展，避賢榮路我猶妨。
主恩至重何時報，老眼相看淚兩行。
送英公大師歸終南
作者：呂端
朝代：宋

衡岳烟蘿紫閣雲，名高湖外晚遊秦。
清詞古學儒生業，圓笠方袍釋子身。
竹杖拄歸山裏寺，篆書留與世間人。
我疑簪組成爲縛，空仰吾師去路塵。
題黄犢嶺
作者：呂紘
朝代：宋

疇昔聞高隱，紅塵隔遠林。
間乘黄犢出，踏破白雲深。
自得忘歸樂，應多扣角吟。
如今秋草沒，幾約與僧尋。
止酒
作者：呂耐軒
朝代：宋

終年不舉酒，愛漱玉池津。
自謂醒時好，誰知醒者嗔。
貧交滋味薄，老眠是非真。
拚死成何事，劉伶輩誤人。
丹丘道中
作者：呂聲之
朝代：宋

夜宿溪頭十里村，數星漁火照籬門。
雁山峭絕經行處，猶带烟霞入夢魂。
九日登資福山呈胡宣教
作者：呂聲之
朝代：宋

飛屐來登最上峰，千山擁翠景無窮。
遥看雲影參差外，靜聽泉聲斷續中。
今日黄花重九約，何時青眼一尊同。
好天風月閒相寄，早晚南來有過鴻。
先春
作者：呂聲之
朝代：宋

不把春光較後先，清香自是壓羣妍。
微酸一點功成日，桃李從他逞少年。
和張主簿喜雪
作者：呂聲之
朝代：宋

夜讀書窗未覺貧，朝看萬瓦沒魚鱗。
飄來灞岸春風絮，瀉下瀛洲玉斛塵。
笑我冗懷多俗事，羨君清思獨凝神。
遥憐夜月山陰道，還有扁舟乘興人。
和王子寬韵
作者：呂聲之
朝代：宋

綠蔭千重竹，清流一带溪。
子真耕谷口，楊震講關西。
手摘星辰近，名登泰華齊。
古來公相業，誰不起鋤犂。
和黄教授山堂招飲
作者：呂聲之
朝代：宋

鼎彝事業未渠休，鷗鷺尋盟暫與儔。
路入芝巖真絕地，客延蓬島盡名流。
不辭一洗陶巾醉，更擬雙飛謝屐遊。
誰賞洪都高閣句，落霞孤鶩唱漁舟。
寄太湖黄縣尉
作者：呂聲之
朝代：宋

立頃談餘袂輒分，乖離數數異朋羣。
君如天揭行空日，我亦風吹過嶺雲。
不許范張同飯黍，空慙李杜共論文。
睽違動涉經年裏，棋壘詩壇要策勳。
山行
作者：呂聲之
朝代：宋

山花雨後紅，野草風前綠。
浩歌歸去來，不辱在知足。
悼止齋陳先生
作者：呂聲之
朝代：宋

萬里長江發自岷，作興一代有斯人。
六經疑難言前解，千古興亡筆下陳。
愛向田間看耜耒，肯留天上掌絲綸。
如公到處鎸佳句，今日池塘草自春。
括蒼山行
作者：呂聲之
朝代：宋

微風吹雨濕欄干，薄霧籠晴带淺寒。
一樹紅梅牆外發，誰家美麗倩人看。
春郊
作者：呂聲之
朝代：宋

勝日遊郊外，嵐光入眼新。
桃花開萬樹，又是一年人。
次新邑錢宰黄丞韻
作者：呂聲之
朝代：宋

一邑何期獲二賢，花開滿縣總翩翩。
賦詩各出新機錦，裕國還饒內府錢。
槐竹兩行公事辦，絲桐三弄政聲傳。
作成和氣農家好，多稼如雲詠大田。
紫霄亭·其一
作者：呂聲之
朝代：宋

半空烟雨有無間，碧玉屏開四面山。
我欲紫霄亭上望，吹笙人去幾時還。
紫霄亭·其二
作者：呂聲之
朝代：宋

未把浮漚閲世間，蓬萊一水隔三山。
試窮千里登臨目，望斷青山白鳥還。
縉雲道中
作者：呂聲之
朝代：宋

縉雲通道入皇都，花滿京城水滿湖。
借問今來丞相府，後園人有醉歌無。
與丁撫幹
作者：呂聲之
朝代：宋

兩年肥水喜相逢，託契門牆今已重。
士有禰衡心肯薦，侯如雍齒首先封。
更看謀略稱籌幄，會見精神坐折衝。
敗走苻堅兵百萬，圍棋別墅意從容。
舒城道中
作者：呂聲之
朝代：宋

還轅天作十分晴，瀉出秋光一派清。
走筆欲題人到跡，揚鞭不住馬嘶聲。
頃禾晚熟黄雲色，籬菊朝含白露英。
得似淵明便歸去，候門童稚出歡迎。
芙蓉
作者：呂聲之
朝代：宋

楓葉飄林竹隔牆，偏于冷淡逞濃粧。
天教不趁繁華月，要是秋來獨耐霜。
西寺留題
作者：呂聲之
朝代：宋

白石孤雲自在閒，紅塵一事不相關。
寺遮翠靄青蘿外，人到落花流水間。
欲效錦囊收勝概，慚無玉带鎮名山。
白蓮喜結當年社，未厭朝來暮便還。
詠桂花
作者：呂聲之
朝代：宋

獨占三秋壓衆芳，何誇橘綠與橙黄。
自從分下月中種，果若飄來天際香。
清影不嫌秋露白，新叢偏带晚烟蒼。
高枝已折郄生手，萬斛奇芬貯錦囊。
謝張漕薦剡
作者：呂聲之
朝代：宋

誰人洗甲挽天河，玉宇無塵海不波。
漢使褰帷將命出，淮民挾纊被恩多。
流離豈但身安集，凋瘵親曾手拊摩。
惠利纔施催召亟，其如席未及溫何。
謝石主簿和章
作者：呂聲之
朝代：宋

多君養就大椿年，便腹詩書晝欲眠。
絳闕當年名藉甚，白雲他日迹飄然。
千軍筆掃人誰敵，九轉丹成世莫傳。
倦眼功名旁袖手，剩看月露出新篇。
賀太常黄少卿
作者：呂聲之
朝代：宋

自從朝奏一封還，便整歸裝問故山。
剩得清名千載重，何妨晚節十年閒。
慣尋夜雪逵溪路，却謝春風漢殿班。
國史舊編加簡討，春秋直筆任詩刪。
賀葉司業兼中書舍人
作者：呂聲之
朝代：宋

英妙才華四十年，山林朝市姓名傳。
何妨萬斛橫江上，不礙千帆過目前。
我肯尾書干木紙，人饒首著祖生鞭。
金鑾何日商風雅，伴直能呼孟浩然。
遊石佛寺
作者：呂聲之
朝代：宋

金吾不必問行由，此去逍遥物外遊。
半塢白雲藏宿霧，一聲橫笛下歸牛。
喜瞻傑閣三生像，藐視叢林四海州。
爲寫濯纓疎拙句，誰言墨跡至今留。
遊石城山
作者：呂聲之
朝代：宋

祇因尋勝到林泉，四抱迴峰萬景連。
僧過不知山隠寺，客來方見洞開天。
浮圖照水光相映，古木依崖影倒懸。
風露了非人世界，濯纓秋後玉壺天。
過七里瀨懷古
作者：呂聲之
朝代：宋

七里灘頭訪子陵，水光山色見生平。
欲爲臣子定出處，知與君王分重輕。
一介草茅真自負，三公軒冕未爲榮。
我來想像高風在，釣石巖前烟浪生。
過杜潭題曾祖慶源庵
作者：呂聲之
朝代：宋

橫江灝氣欲欺裘，木落千林水露洲。
偶爲搜荒投隴畝，因而展省到松楸。
神駒已應當年兆，祥筍還爲後裔留。
寄與老僧勤灑掃，庭前橘綠桂香浮。
重陽桐城道中
作者：呂聲之
朝代：宋

萬古長淮一带流，從來戰地不容休。
間關千里軍前餉，牢落重陽客裏秋。
悵望白衣來送酒，了無黄菊與簪頭。
何人早斷樓蘭首，試解君王宵旰憂。
開禧丁卯重過龍門有懷方丈老子
作者：呂聲之
朝代：宋

翠屋交空結夏陰，征鞍亭午喜登臨。
披開草棘千重路，洗出冰壺一片心。
禪老還尋江浙去，詩家誰作楚梁吟。
須知珠玉元無踵，不惜西風惠我音。
雲錦
作者：呂聲之
朝代：宋

擁盖難遮萬臉紅，爛然雲錦直連空。
更看雨過新妝洗，百媚都含一笑中。
題南巖寺
作者：呂聲之
朝代：宋

誰把長竿釣巨魚，至今蹲石倚空虛。
蜂房愛向山崖結，鳥跡疑從海島居。
入座翠嵐生晝寂，夾川紅樹照春餘。
任公此去三千載，爲看芳碑一嘅吁。
題陳巖庵寄諸兄弟
作者：呂聲之
朝代：宋

地接丹丘姥嶺賒，山盤曲折狀如蛇。
每因過此瞻雙隴，何必從旁置萬家。
孝弟本根時潤澤，詩書種子日萌芽。
到來豈但春秋祀，酌水何妨一獻花。
題龍翔觀
作者：呂聲之
朝代：宋

曾到龍翔不記年，兩峰巍壓水中天。
潮生潮落青蕪外，人去人來白鷺邊。
四接遠遊僧萬笠，重新舊觀屋千椽。
東南送目秋無際，隔岸人家問釣船。
齋宿南山堂
作者：呂良叔
朝代：宋

寒窗一穗篆煙斜，紙帳孤眠對月華。
信是道人風味別，枕邊祇欠着梅花。
句·其一
作者：呂蒙正
朝代：宋

怪得池塘春水滿，夜來風雨起南山。
句·其三
作者：呂蒙正
朝代：宋

撥盡寒爐一夜灰。
句·其二
作者：呂蒙正
朝代：宋

挑盡寒燈夢不成。
尹洛日作
作者：呂蒙正
朝代：宋

昔作儒生謁貢闈，今提相印出黄扉。
九重鵷鷺醉中別，萬里煙霄達了歸。
鄰叟盡垂新鶴髮，故人猶著舊麻衣。
洛陽謾道多才子，自嘆遭逢我稀。
岳陽樓望洞庭
作者：呂蒙正
朝代：宋

八月寒濤濺碧空，片帆悠颺信秋風。
探珠直待驪龍睡，莫遣迷津浩渺中。
行經鴻溝
作者：呂蒙正
朝代：宋

溝中流水已成塵，溝畔荒凉起暮雲。
大抵關河須一統，可能天地更平分。
烟橫綠野山空在，樹倚高原日漸曛。
方憑征鞍思往事，數聲風笛馬前聞。
讀書龍門山土室作
作者：呂蒙正
朝代：宋

八灘風急浪花飛，手把漁竿傍釣磯。
自是釣頭香餌別，此心終待得魚歸。
題闕里
作者：呂蒙正
朝代：宋

南沂西泗繞晴霞，北岱東蒙擁翠華。
萬里冠裳王者會，千年鄒魯聖人家。
高林蔽日無巢鳥，古碣埋雲半吐花。
瞻望宮牆空佝僂，敢從滄海問津涯。
和劉右司淳于送牡丹病中賦
作者：呂行中
朝代：宋

天姿國艷燦芳柯，相亞紅黄詫綺羅。
高擬營邱名冠絕，未饒伊洛品繁多。
敢邀使座開青眼，爲歎英華墜綠莎。
亭館主人芹意重，數枝折貢慶清和。
寄九日山僧
作者：呂言
朝代：宋

目極閩南道，雲山隔幾層。
深秋城外寺，白日定中僧。
野蔓穿松甲，幽泉漱石稜。
遥思茶話夕，敲碎玉池冰。
句·其一
作者：呂誨
朝代：宋

我今從帝爲司糾，更有何人植柏臺。
句·其二
作者：呂誨
朝代：宋

料峭東風不易禁。
和邵堯夫見寄
作者：呂誨
朝代：宋

冥冥鴻羽在雲天，邈阻風音已十年。
不謂聖朝求治理，尚容遺逸卧林泉。
羨君自有隨時樂，顧我官閒飽晝眠。
應笑無成三黜後，病衰方始賦歸田。
寄堯夫三首·其一
作者：呂誨
朝代：宋

江頭五日艤輕舟，欲去遲遲更自留。
目斷旌旗暮天闊，龍峰峰上倚層樓。
寄堯夫三首·其三
作者：呂誨
朝代：宋

碧草茸茸照綠波，暮春歸客興如何。
滄浪應有清渾處，羞見漁人鼓枻歌。
寄堯夫三首·其二
作者：呂誨
朝代：宋

去年同作南遷客，今日更持刺史權。
推挽試知民吏意，無因談會向尊前。
題閻立本北齋較書圖
作者：呂諤
朝代：宋

由余入秦毀詩書，意在兵強黔首愚。
弊極煨燼幾無餘，高齊風俗元自殊。
豈料乃喜知卷舒，況復是正叢冠裾。
公言所貶固不虛，我獨謂其勝由余。
句
作者：呂辨
朝代：宋

仰看宮殿浮天半，想見笙簫在月中。
刺桐城
作者：呂造
朝代：宋

閩海雲霞繞刺桐，往年城郭爲誰封。
鷓鴣啼困悲前事，荳蔻香銷減舊容。
題韓幹馬
作者：呂量
朝代：宋

何年供奉仙，寫此真乘黄。
矯矯天骨起，爛爛隅目光。
豈無萬里姿，御者非王良。
青衫老奚官，肉眼空倀倀。
飲秣不以時，羈馽無繇驤。
昂首思渥洼，浩蕩充虛腸。
何來斗斛水，似是出尚方。
雖霑金井恩，未效和鸞鏘。
蹭蹬十二閑，何異古道傍。
迴首萬駑駘，飽食馳康莊。
朝飲華清流，暮垂紫游韁。
此馬獨棄捐，物理良可傷。
君王倘惠養，請試苜蓿長。
歌
作者：呂鏜
朝代：宋

數千里兮客王畿，忘甘旨兮親庭幃。
歲云莫兮音書稀，魂欲斷兮白雲飛。
題豐溪清風堂
作者：呂鏜
朝代：宋

瘦竹長松萬仞山，白雲深處小禪關。
忘機人到忘機處，一縷春風盡日閑。
瀫波亭
作者：呂防
朝代：宋

王孫餘巧力，銀漢亦經營。
地軸卷不盡，風梭織又成。
題梅仙觀
作者：呂防
朝代：宋

嘗讀子真傳，掩卷屢長嘆。
如何忠正資，適在元成間。
危言論時政，條暢窮根源。
直節破姦膽，憤氣衝儒冠。
上書輒報罷，九九慚齊桓。
是時公卿輩，曾不爲厚顔。
雄文燦方冊，至今日星攢。
深機識禍福，拂衣九江干。
一朝棄妻子，變姓抱吳關。
位卑而言高，自古爲尤難。
斯人能保身，出處何其艱。
繄子偶得邑，駕言謁仙壇。
壇側千丈松，凜凜清風還。
壽春下新詔，高蹈翠琰刊。
壁間羅隠記，中理極可觀。
當年康樂公，遊覽遍名山。
云何此佳蹟，未被金石言。
真人久悵望，佇看西飛鸞。
題梅壇
作者：呂防
朝代：宋

封事悠悠即掛冠，蒼烟古木鎖空壇。
當時不識蓬萊客，祇作南昌一尉看。
偶成
作者：呂頤浩
朝代：宋

金風蕭瑟動疏簾，細雨霏微拂畫簷。
籬菊半開家釀熟，自慙生理勝陶潛。
元祐甲戌二月省試夜分論經理詩
作者：呂頤浩
朝代：宋

睿聖崇儒治，嚴宸夜已分。
講論經理切，紬繹帝心勤。
銅鼓三更漏，牙籖六藝文。
游心通二典，刻意究三墳。
玉殿澄寒月，楓庭藹慶雲。
邇英如厠蹟，所學獻吾君。
句
作者：呂頤浩
朝代：宋

草履便將爲幸舄。
同侯德裕登邠州凌峰閣
作者：呂頤浩
朝代：宋

招提掛層峰，朱檻倚天半。
冷風閣底回，暑晝消清汗。
危躋出䆗窱，俯視羣峰亂。
吾人家東州，官學各羈絆。
玆游豈易得，勿訝金樽滿。
終期汗漫游，醉卧雲巒畔。
和沈和仲同胡少汲河朔道中
作者：呂頤浩
朝代：宋

投分緣心合，相從與道俱。
歸途聯寶勒，佳句握靈珠。
笑語調征賦，間關恤老孤。
獨憐撫字謬，本計自疏蕪。
圭沼
作者：呂頤浩
朝代：宋

鑿沼因方類介圭，雨餘泉石轉增輝。
排空恨乏乘風術，去傍滄浪濯我衣。
夢室
作者：呂頤浩
朝代：宋

丹心憂國夢魂間，祗恐清霄亦未閑。
枕上幾回游魏闕，覺來聊且看閩山。
宗學寓宿貽謝任宿
作者：呂頤浩
朝代：宋

煌煌文德門，絳殿高巍巍。
朔望奉朝謁，自覺身光輝。
吾家濟水南，舊隱掩雙扉。
三徑雖就荒，松菊猶依依。
歸歟懷魏闕，倦宦念東歸。
游子行未已，江湖鴈南飛。
去就兩無策，躊躇送殘暉。
家學書懷·其一
作者：呂頤浩
朝代：宋

儒林從昔藹英猷，蚤步亨衢孰比儔。
四坐俊翹環策府，一時名位冠瀛洲。
九苞丹鳳標文采，五總靈龜擅智謀。
東觀退朝何所似，廣文詩徤欲凌秋。
家學書懷·其二
作者：呂頤浩
朝代：宋

窮經投老變書滛，兩鬢塵埃老欲侵。
滿院好風炎日晚，一庭疏雨夜堂深。
十年塵坌無高步，萬里雲霄有素心。
誰謂腐儒何所用，試將肝膽報知音。
寄劉聖可楊如晦賈習之三首·其一
作者：呂頤浩
朝代：宋

清暉堂下相從夜，見說崔橋自昔游。
别後不知能幾日，却來橋上繫扁舟。
寄劉聖可楊如晦賈習之三首·其三
作者：呂頤浩
朝代：宋

北山逋客今何在，西塞從軍各未歸。
欲訪草堂尋舊隱，恐教猿鶴謾依依。
寄劉聖可楊如晦賈習之三首·其二
作者：呂頤浩
朝代：宋

霜汀野岸清宵月，偏照蓬窗不寐人。
遥想塞垣千里共，可憐名宦阻相親。
將至天台馬上口占
作者：呂頤浩
朝代：宋

東歸頓覺馬蹄輕，竚望天台景色新。
遙想故園芳草盛，一番桃李又烘春。
感舊書懷
作者：呂頤浩
朝代：宋

宦塗忽忽六周星，萬事於今一未成。
但著青衫趨冉冉，不知華髮欲莖莖。
驅馳翻憶林泉卧，頑鈍宜歸畎畝耕。
賴有鄉人端契誼，相逢時慰寂寥情。
懷臨濟舊居四首·其一
作者：呂頤浩
朝代：宋

古邑吾鄉閈，閑居况可嘉。
膏腴環百里，市井簇千家。
南郭連山色，東郊接水涯。
秋風故軍路，縱目賞荷花。
懷臨濟舊居四首·其三
作者：呂頤浩
朝代：宋

鄉黨吾兄弟，家居孝友風。
北堂諧力養，南畝幸年豐。
婚嫁朱陳比，交游管鮑同。
南枝真可戀，倦翼厭樊籠。
懷臨濟舊居四首·其二
作者：呂頤浩
朝代：宋

出郭遥墻路，行行到舊莊。
春深楊葉閙，雨足稻花香。
草色連三徑，槐枝罩一堂。
挂冠他日事，投老此徜徉。
懷臨濟舊居四首·其四
作者：呂頤浩
朝代：宋

古邑西門外，煙村遠市廛。
呼鷹白草際，調馬綠楊邊。
持節東西路，離家五六年。
永懷豪横樂，半老尚依然。